5 Syarikat Utama Yang Melombong 90% Daripada Emas Dunia

Sekali pandang sudah memukau mata si melihat. Itu lah kuasa yang ada pada emas, antara logam paling tinggi nilainya di dunia. Emas sentiasa mempunyai nilai yang tinggi sejak dari dulu lagi, membuatkan semua golongan manusia berpusu-pusu cuba untuk mendapatkan logam ini.

Dan dengan perubahan zaman telah membuatkan teknologi perlombongan emas semakin mudah dan cepat. iluminasi.com ingin berkongsi 5 syarikat yang melombong 90% daripada emas yang ada di atas muka bumi. Di antara senarai lombong emas yang disebutkan ini juga adalah lombong emas paling besar atau terbesar di dunia.

Terletak di Nevada, Amerika Syarikat, wilayah perlombongan emas ini dimiliki oleh Newmont Mining Corporation. Carlin Trend terdiri daripada perlombongan terbuka dan juga perlombongan bawah tanah.

Kuari emas ini menyumbang kepada sebahagian besar hasil perlombongan emas pada tahun 2014, iaitu sebanyak 25,713 kilogram emas. Namun, jumlah ini lebih rendah daripada jumlah pada tahun 2013 iaitu sebanyak 28,350 kilogram.

Emas di Carlin Trend mula dijumpai pada tahun 1870an dan disebabkan keadaan kawasan ini yang sangat teruk, hanya sedikit sahaja emas dilombong, sehinggalah pada tahun 1909.

Malah, sehingga tahun 1964, hanya 624 kilogram emas sahaja berjaya dilombong. Dan bermula tahun 1964 hingga 2008, Carlin Trend menghasilkan 1.98 juta kilogram (2,000 tan) emas bernilai RM329 billion.

Milik syarikat : Newmont Mining Corporation, Buenaventura, Kumpulan Bank Dunia

Terletak di rantau Cajamarca, Peru, lombong emas Yanacocha ini merupakan sebahagian daripada operasi perlombongan emas berskala besar. Yanacocha terletak 29 kilometer di utara bandar Cajamarca dan 772 kilometer daripada ibu negara Peru iaitu Lima.

Lombong emas terbuka ini diiktiraf sebagai lombong emas ke-4 terbesar di dunia walaupun pengeluaran emasnya semakin berkurang. Pada tahun 2014, Yanacocha menghasilkan sebanyak 27,500 kilogram emas.

Pemilik utama lombong ini sama seperti lombong Carlin Trend, iaitu Newmont Mining Corporation yang memegang 51%. Newmont Mining Corporation adalah syarikat perlombongan emas kedua terbesar di dunia.

Buenaventura, syarikat daripada Peru pula memiliki 44% daripada lombong ini, manakala Perbadanan Kewangan Antarabangsa dari Kumpulan Bank Dunia memiliki baki 5% lombong ini.

Lombong emas Pueblo Viejo yang terletak di Republik Dominika ini hanya berada sedikit di belakang lombong Grasberg di tangga ke-2. Lombong ini menghasilkan sebanyak 31,411 kilogram emas pada tahun 2014 bernilai RM5.22 billion.

Lombong Pueblo Viejo adalah operasi perlombongan baru yang hanya dijumpai pada tahun 2012 melalui kerjasama antara syarikat Barrick Gold yang memiliki 60% dan Goldcorp sebanyak 40% daripada lombong ini. Ia dikatakan mempunyai rizab yang sangat banyak dan sepatutnya kekal menjadi sumber emas untuk jangka masa yang lama.

Pueblo Viejo adalah sebuah perkampungan kecil terletak di pantai selatan Republik Dominika. Syarikat milik kerajaan Republik Dominika iaitu Rosario Dominicana mula melombong emas di kawasan ini pada tahun 1975 menghasilkan 141,747 kilogram emas dan perak sepanjang 16 tahun.

Dan apabila harga komoditi emas jatuh merudum pada tahun 1991, operasi ini diberhentikan. Pada tahun 2001, syarikat berpangkalan di Kanada iaitu Placer Dome memenangi kontrak 33 tahun untuk mengeksploitasi lombong ini. Pada tahun 2006, Placer Dome telah dibeli oleh Barrick Gold, syarikat perlombongan emas terbesar di dunia.

Barrick Gold kemudiannya menubuhkan sebuah syarikat untuk melombong emas di negara ini pada tahun 2009.

Lombong emas Grasberg di Indonesia merupakan lombong emas utama dunia untuk jangka masa yang lama. Malah lombong ini masih dianggap sebagai lombong terbesar di dunia dan lombong tembaga ketiga terbesar di dunia.

Ketika ini, Grasberg adalah lombong terbuka dan sedang beralih kepada operasi gerbang blok bawah tanah bergred tinggi bermula hujung tahun 2017. Pada tahun 2014, Grasberg menghasilkan emas sebanyak 31,184 kilogram emas.

Syarikat Amerika Syarikat iaitu Freeport-McMoran memiliki 90.64% daripada lombong ini dan mempunyai 19,500 kakitangan. Baki 9.36% dimiliki oleh kerajaan Indonesia.

Lombong ini terletak berdekatan Puncak Jaya di Indonesia New Guinea. Puncak Jaya adalah gunung tertinggi di Papua membuatkan proses pengekstrakan emas di sini menjadi sangat sukar.

Grasberg mula-mula dijumpai oleh ahli geologi Belanda, Jean Jacques Dozy pada tahun 1936. Tetapi pada tahun 1960, George Mealey (CEO Freeport-McMoran) dan Forbes Wilson melawati kawasan ini untuk membuktikan nilainya.

Selepas Indonesia merdeka pada tahun 1945, Grasberg merupakan lombong emas pertama dibuka oleh kerajaan Suharto.

Pada tahun 2013 dan 2014, persaingan antara lombong Muruntau dan Grasberg tidak begitu ketara, namun hanya dalam beberapa tahun lalu sahaja lombong Muruntau yang terletak di Uzbekistan menewaskan Grasberg untuk berada di tangga pertama senarai ini.

Pada tahun 2013, sebanyak 71,440 kilogram emas dihasilkan dan 73,708 kilogram pada tahun 2014. Lombong emas terbuka ini dianggarkan masih mempunyai 4.82 juta kilogram emas untuk dilombong yang bernilai RM801 billion dan akan menjadi peneraju lombong emas untuk 60 tahun akan datang.

Lombong Muruntau dimiliki oleh Navoi Mining dan Metellurgical Combinant, syarikat milik kerajaan Uzbekistan. Pembahagian Navoi Mining yang mengendalikan deposit emas dari lombong ini adalaah Central Mining Administration yang ditubuhkan pada tahun 1964 sebagai sebahagian daripada operasi perlombongan emas Kesatuan Soviet.

Navoi Mining memberikan kepercayaan kepada loji terbesar dunia, iaitu BIOX untuk mengendalikan penapisaan rizab oksida lombong emas ini.


8 perkara yang anda tak tahu tentang Minuman Slurpee 7-Eleven

Dengan jualan melebihi 13 juta cawan setiap bulan, Slurpee keluaran 7-Eleven mungkin merupakan minuman sejuk beku yang paling popular dalam dunia. Sebelum ini kami pernah berkongsi sejarah kewujudan Slurpee yang telah mula dicipta sejak lebih 50 tahun yang dulu. Kali ini, kami ingin berkongsi pula lapan fakta lain yang menarik mengenai Slurpee:

Slurpee hanya terjual lebih kurang 50 cawan sehari di setiap cawangan 7-Eleven sebelum syarikat itu melancarkan siri iklan "Strange Things" di televisyen. Dalam salah satu siri iklan itu, seorang lelaki mengatakan yang hidupnya adalah biasa-biasa sahaja sehinggalah dia meminum Slurpee - keesokan harinya, lelaki itu terus bertukar menjadi seorang juruterbang.

Walaupun siri iklan ini tidak memberi penjelasan sebenar tentang produk Slurpee itu sendiri, ia telah menarik minat ramai orang sehingga setiap cawangan 7E berjaya menjual sebanyak 300 cawan setiap hari. (Sumber)

Pada era 70-an, budaya pop melalui satu peredaran zaman yang agak pelik. Ketika itu, 7-Eleven telah mendapat lesen untuk mengeluarkan lagu single dalam vinil 45 RPM iaitu "Dance the Slurp? sebagai satu lagu untuk mempromosikan minuman itu. Ia diedarkan secara percuma di semua cawangan 7-Eleven. Lagu unik itu memainkan alunan muzik rancak disulami dengan bunyi hirupan Slurpee. (Sumber 1, 2)

Setelah Slurpee mula menguasai pasaran, pihak 7-Eleven sedar bahawa para pelanggan mengalami kesukaran untuk mencedok dan menghirup sisa-sisa ais dan sirap di bahagian bawah cawan.

Jalan penyelesaian muncul apabila seorang pencipta, Arthur Aykanian, telah mereka penyedut minuman bersudu, iaitu penyedut dengan tambahan pencedok kecil di bahagian hujung. Mula diperkenalkan pada tahun 1968, ia kemudian menjadi satu produk yang amat sinonim dengan Slurpee.

Pada tahun 2003 pula, syarikat telah mengambil langkah inovasi lebih jauh iaitu dengan mencipta penyedut minuman yang boleh dimakan. Batang bergula itu boleh dibengkokkan sehingga ia mencecah cecair yang beku seperti ais sebelum mengeras dan menjadi perkakas minuman yang boleh digunakan. (Sumber 1, 2)

Semua orang tahu 'bahaya' menghirup Slurpee dengan terlalu pantas : anda akan mendapat sejenis 'kesakitan' yang memeritkan di dalam kranium dan boleh menyebabkan lutut serta-merta menjadi longgar.

Walaupun istilah "brain freeze" itu hanya bermula sebagai bahasa percakapan, 7-Eleven melihatnya sebagai satu potensi pemasaran yang berkesan dan mendaftarkan frasa itu sebagai tanda dagangan.

Istilah perubatan yang tepat untuk 'penyakit' brain freeze itu sebenarnya adalah sphenopalatine ganglioneuralgia. Ia merupakan sejenis sakit kepala yang disebabkan suhu sejuk melampau terhadap satu arteri utama di tekak dan situasi ini boleh dilegakan cepat dengan menekan lidah ke bahagian lelangit mulut atau meminum sesuatu yang suam. (Sumber 1, 2)

Dari tahun 2007 hingga 2008, Slurpee paling banyak dijual di Kennewick, Washington. Menurut tuan punya cawangan itu, Don Mariotto, dia telah meningkatkan bilangan mesin slurpee daripada 6 menjadi 12 tong kerana permintaan yang tinggi daripada pasukan ragbi sekolah menengah berhampiran. Setelah habis latihan di padang, kesemua pemain itu akan datang terus mencari Slurpee dengan baju yang lencun dibasahi peluh.

Pada tahun 2009, takhta Raja Slurpee beralih kepada cawangan Manitoba. Menurut Mariotto, pihak pengurusan mengubah kiraan kepada bilangan cawan dan bukan lagi mengikut isipadu. (Sumber 1, 2, 3)

Semasa kejayaan Slurpee dari tahun 70-an hingga 80-an, pelanggan dewasa kebiasaannya berasa malu untuk dilihat memegang cawan Slurpee. Disebabkan pemasaran Slurpee banyak dibuat khusus untuk kanak-kanak, orang dewasa adakalanya meminta cawan Big Gulp untuk menyembunyikan Slurpee di dalam.

Setelah mengenal pasti kelemahan itu, pihak 7-Eleven bekerjasama dengan MTV pada tahun 1995 dengan menjadi penaja program "Beach House" ketika itu. Mereka telah mengisi satu kolam renang penuh dengan Slurpee dan golongan muda dan dewasa akan meluncur masuk ke dalam limpahan minuman sejuk itu. Jualan terus melonjak naik 10% pada tahun itu. (Sumber)

Dalam satu daya penarik publisiti pada tahun 2015 dan awal 2016, 7-Eleven membenarkan pelanggan membawa bekas sendiri untuk mengisi Slurpee pada harga $1.50 (RM2.90 di 7-Eleven Malaysia). Walaupun majoriti pelanggan membawa bekas yang munasabah, ada juga yang membawa cerek, akuarium kecil, teko teh malah ada yang membawa gelongsor plastik serta kolam renang boleh kembung. Akhirnya, 7-Eleven terpaksa mengenakan syarat dan saiz kepada bekas yang dibawa. (Sumber 1, 2)


Bolehkah Seseorang Muslim Dengan Sengaja Merosakkan Undi?

Merosakkan undi kini menjadi satu topik hangat di negara kita, melalui gerakan sesetengah pihak yang mempopularkan 'hashtag' #undirosak sebagai slogan. Sebagai sebuah negara Islam, masyarakat kita sepatutnya tidak terburu-buru dan bertindak sewenang-wenangnya dalam menyokong gerakan tersebut, hanya kerana kita merasakan undi rosak adalah jalan keluar yang adil.

Mufti Wilayah Persekutuan, Datuk Dr. Zulkifli Mohamad Al-Bakri  telah pun menceritakan tentang persoalan ini yang diajukan padanya pada bulan Januari lalu. Sebagai menjawab persoalan tentang isu ini dan cuba membantu merungkaikan persoalan masyarakat dalam menyelia populariti gerakan undi rosak, beliau telah pun berkongsikan pandangan beliau yang telah dikongsikan dalam laman web beliau.

Apakah hukum undi rosak atau merosakkan undi dengan sengaja? Adakah tidak salah merosakkan undi? Berikut adalah rumusan yang kami dapat daripada perkongsian beliau.

Menurut Tuan Mufti, hukum mengundi sekiranya ditakrif berdasarkan undang-undang negara kita melalui apa yang terkandung dalam Perlembagaan negara, perlu dilihat bukan sekadar satu bentuk hak di mana kita boleh memilih atau menolak untuk melakukannya.

Dengan mengambil kira prinsip rukunegara yang kita guna pakai sebagai ters pembentukan masyarakat, sistem pilihanraya yang diadakan serta proses pembuangan undi sepatutnya dianggap oleh rakyat Malaysia sebagai satu bentuk pelaksanaan perlembagaan negara, yang juga mencakupi pelaksanaan undang-undang.

Wakil rakyat yang dilantik berdasarkan keputusan pilihanraya, akan bertindak sebagai pembuat dasar serta penggubal undang-undang dalam melindungi dan menjaga negara serta rakyat.

Tuan Mufti berpendapat sepatutnya masyarakat melihat mengundi bukan sebagai hak seorang warganegara lagi, tetapi sebagai satu perbuatan wajib, berdasarkan hujah sesuatu perkara itu tidak sempurna selagi mana perkara tersebut tidak disempurnakan.

Ada banyak pendapat ulama' yang menekankan kepentingan melantik pemimpin. Imama Ghazali meletakkan pemerintah sebagai pengawal kepada agama dan seorang Muslim sepatutnya memenuhi tanggungjawab mereka dalam apa cara sekalipun, memilih pemimpin bagi mengelakkan keruntuhan pada masyarakat kerana ketiadaan pengawal agama.

Imam al-Nasafi pula memberitahu pemerintah adalah penyambung dan pengganti kepada pemerintahan Rasulullah saw. jadi wajib bagi semua umat dan pengikut Rasulullah untuk menegakkan agama Islam, dengan melantik pemimpin yang baik.

Ibnu Khaldun pula menyifatkan tanggungjawab pemerintah memikul urusan syarak dan kemaslahatan masyarakat sebagai sesuatu tanggungjawab yang besar, kerana apa saja yang diputuskan oleh pemerintah memberikan kesan kepada mereka dan juga masyarakat yang dijaganya jadi kepentingan memilihnya merupakan tugas setiap umat Islam.

Menurut salah seorang ulama' paling terkenal, Prof. Dr. Yusuf al-Qaradhawi pula, dia memandang mengundi itu sebagai satu perkara yang wajib berlandaskan syarak, semasa dia membincangkan berkenaan pilihanraya Mesir yang lalu. Hujah beliau, seseorang Muslim yang tidak mengundi atau sengaja merosakkan undi, adalah seseorang yang cuba menyebunyikan dirinya daripada tanggungjawab memilih pemimpin.

Bagi penceramah terkenal yang mampu membuatkan kita tidak kering gusi, Ustaz Azhar Idrus, tidak ada kewajipan untuk umat Islam menyertai pilihanraya secara amnya. Bagaimanapun, umat Islam wajib memainkan peranan mereka dalam memilih pemimpin seandainya tindakan tidak memilih dengan betul, akan merugikan umat Islam sendiri.

Dengan memberi contoh ada dua pihak satu mahu membina masjid dan lagi satu pihak mahu membina kasino, menjadi kewajipan kepada umat Islam untuk memastikan pihak yang mahu membina masjid menang. Beliau juga mengulas sekiranya ada pengundi mengundi rosak sehingga menyebabkan jatuhnya pemimpin yang mahu melaksanakan syariat Allah, perkara itu boleh dianggap sebagai satu kesalahan dari segi syariat.

Menurut Dr. Asri Zainal Abidin pula, pendapat beliau seiring dengan pandangan Ustaz Azhar Idrus apabila memperkatakan tentang undi rosak atau tidak keluar mengundi. Pada pandangan beliau, untuk membincangkan tindakan undi rosak ini perlu dilihat kepada kesan apa yang akan berlaku, sekiranya undi rosak dilakukan.

'Apa yang akan berlaku sekiranya dengan tidak mengundi, kuasa memerintah akan membolehkan kuasa jatuh pada tangan pihak tidak sepatutnya?' soal beliau. Dr. Asri juga setuju sekiranya kerajaan mengarahkan dan memerintahkan mengundi, dengan tujuan kebaikan dalam memastikan rakyat memilih pemimpin negara - tindakan mengundi boleh dikatakan wajib di atas dasar mentaati pemerintah, dalam perkara yang baik.

Dari pandangan pakar akademik pula, Dr. Maszlee Malek pula berpendapat pengundi yang menyokong gerakan undi rosak sepatutnya mampu melangkau ke tahap lebih tinggi dalam pemahaman politik. Menurut beliau, anak-anak muda yang cakna politik boleh menggunakan kesedaran yang mereka ada dalam kempen undi rosak ini, untuk menggunakan tenaga mereka menukarkan kempen itu kepada satu gerakan yang lebih pro-aktif dalam politik.

Dr. Maszlee menasihatkan agar protes undi rosak yang dilakukan, ditukarkan menjadi gerakan menuntut pembaharuan tak kiralah dari pihak kerajaan atau pembangkang, kerana itu mampu mewujudkan budaya politik yang lebih sihat, berbanding hanya sekadar berkempen undi rosak yang nampak seperti jalan mudah untuk memprotes tanpa mendapat sebarang faedah, pada hujungnya.

Bagi golongan anak muda, beliau berharap agar anak muda dapat menjadi ahli advokasi politik tidak partisan yang mendidik masyarakat bagaimana mahu membuat keputusan lebih baik, dalam memilih pemimpin. Tidak ada alternatif lain untuk beliau selain daripada keluar mengundi pada hari pilihanraya.

Dr. Zulkifli bersetuju mengenai kepentingan pemerintah di kalangan semua umat Islam dan rakyat Malaysia khasnya. Jawatan pemimpin perlu demi menjaga kestabilan negara, serta pelaksanaan hukum-hakam kerana pemerintah mempunyai kuasa untuk melantik wakil-wakil dalam banyak bidang yang diperlukan institusi sebesar negara.

Orang ramai diminta untuk lebih memahami dalam hukum Islam, terdapat dua kategori hukum iaitu hukum imamah yang terbentuk hasil pemerintahan dan hukum siasah syar'iyyah yang terbentuk hasil politik Islam. Kedua-dua hukum ini terbentuk melalui aturan hidup yang ditentukan oleh umat Islam sendiri, bersifat fleksibel dan tidak ada hukum khas dalam syara'. Contoh bidang yang masuk ke dalam kategori ini adalah sistem kewangan, ketenteraan dan pengurusan tawanan seperti banduan atau pengintip.

Dua jenis hukum ini bergantung kepada perbincangan dan pendapat pemerintah, bergantung kepada keadaan umat Islam dan keseluruhan rakyat, khasnya jadi perlantikan pemerintah yang mampu menjalankan sistem ini amatlah diperlukan supaya dapat dilaksanakan.

Bagi mengelakkan ketidak stabilan kepada negara, Dr. Zulkifli memfatwakan; ekoran tingginya kepentingan melantik pemerintah negara dia berpendapat hukum merosakkan undi dengan sengaja adalah haram. Beliau juga berpendapat seseorang yang tidak mengundi dan tidak mendaftarkan dirinya sebagai pengundi, adalah satu kesalahan sekiranya dia seorang Muslim.

Berdasarkan hujah-hujah yang telah disampaikan, amat jelas sekali menyokong perbuatan undi rosak sebenarnya adalah satu kesilapan yang mampu menyebabkan Malaysia terjerumus ke dalam masalah yang lebih besar.

Nasihat akhir kami, 'marilah mari, pergi mengundi, jangan lupa kewajipan pada negara.'


Palace Aliff Syukri : 12 Fakta Menarik Mengenai Istana Dato Seri Aliff Syukri

Kontroversi mahligai jutawan kosmetik terlajak laris, Dato Seri Aliff Syukri menjadi tular beberapa bulan lalu disebabkan belum siap walaupun sudah bertahun-tahun dibina.

Selepas 4 tahun dibina, tanggal 3 April 2018, beliau telah mempersembahkan rumah agam beliau untuk tontonan khalayak ramai yang dilakukan dengan meraikan hari ulang tahun beliau yang ke-31.

Dengan ini, iluminasi.com ingin berkongsi 12 fakta menarik mengenai "Palace Aliff Syukri" yang akan membuatkan anda ternganga dan geleng kepala.

1. Palace Aliff Syukri dibina di atas tanah berkeluasan hampir 40,000 kaki persegi yang dibelinya pada tahun 2015, terletak di Petaling Jaya. Ketika majlis ini dilangsungkan, hanya 80% daripada mahligai ini sahaja yang siap.

Jika dihitung, saiz mahligai ini adalah 40 kali ganda saiz apartment berkeluasan 1,000 kaki persegi.

2. Walaupun ia hanya mempunyai 3 tingkat, namun jumlah bilik dalam mahligai ini adalah sebanyak 30 bilik. Bilik-bilik ini termasuklah bilik tidur utama, bilik tidur tetamu, bilik makan, gimnasium, bilik kebal, surau, bilik kasut, bilik beg, bilik solek dan macam-macam lagi.

Apa yang menariknya adalah setiap bilik tidur mempunyai tandas sendiri. Bilik kasut beliau tersimpannya 1,500 pasang kasut Dato Aliff sahaja.

3. Juga terdapat bilik untuk berhibur iaitu pawagam mini dan bilik karaoke mini. Bilik pawagam di Palace Aliff Syukri direka bentuk dan dihasilkan sendiri oleh pihak TGV.

4. Sebanyak 3 kontena diperlukan untuk memindahkan perabot-perabot custom made dalam mahligai ini yang terdiri daripada jenama terkemuka dunia dan kebanyakannya diimport dari luar negara termasuklah Itali, Sepanyol, London dan Jakarta.

Antaranya adalah kerusi agam berjenama Fendi dan perabot berjenama Versace, serta set cawan Versace. Hanya 3 unit perabot Versace seperti dalam gambar dihasilkan di dunia. Peti ais beliau juga dihasilkan secara custom made.

Gambar: Taman gabungan konsep Arab dan Itali menghiasi Palace Aliff Syukri

Gambar: Dato Seri Aliff Syukri bersama isteri, Datin Seri Nur Shahida

5. Kos keseluruhan untuk menghasilkan rumah ini tidak didedahkan, namun dalam beberapa video beliau memberitahu rumah ini dibina dengan kos RM20 juta.

6. Fasiliti lain di mahligai ini adalah ruangan bawah tanah, bilik kucing, lif, taman, kolam renang dan juga rumah tetamu. Taman mahligai ini yang begitu cantik merupakan gabungan konsep dari Arab dan Itali, dan dihiasi dengan pokok kurma.

7. Menurut Dato Seri Aliff, tujuan membina mahligai bukanlah untuk menunjuk-nunjuk, tetapi merupakan impian sejak berusia 16 tahun lagi apabila mula-mula berniaga. Beliau berkata beliau mahukan satu "tugu" untuk dilihat di masa tua nanti sebagai simbol hasil kerja keras beliau.

8. Idea menghasilkan rumah ini diperoleh ketika beliau bertandang ke istana ketika berusia 23 tahun untuk menerima pangkat darjah kebesaran yang memberikan gelaran Dato. Menurutnya, beliau ingin menjadi anak raja, tetapi hakikatnya beliau bukan anak raja, dan berhasrat membina istana sendiri.

9. Palace Aliff Syukri direka oleh pereka dalaman peribadi beliau yang belajar di Amerika Syarikat dan berpengalaman selama 30 tahun. Mahligai ini dibina menggunakan konsep "royal modern classic".

10. Antara konsep menarik adalah bilik makan seperti yang dibina seperti rumah jutawan arab. Terdapat juga bilik yang ditiru daripada rumah penyanyi antarabangsa terkenal, Celine Dion, pelakon Bollywood Shah Rukh Khan dan juga Sultan Brunei,

11. Tangga utama mahligai ini diambil dari konsep Hotel Renaissance Kuala Lumpur dan tiang-tiang di hadapan bahagian rumah ini berkonsepkan seperti Hotel St. Regis.

Kontraktor yang bertanggungjawab menghasilkan mahligai ini adalah kontraktor yang sama membina Hotel Mandarin Oriental KL.

Gambar : Tombol sinki bilik air kristal Swarovski asli berharga RM100,000

Gambar: Bilik kasut menempatkan kira-kira 1,500 pasang kasut Dato Aliff sahaja

12. Antara barangan yang berharga tak masuk akal dan mampu membuatkan anda ternganga adalah tombol sinki bilik air mahligai ini yang merupakan kristal Swarovski dari Rusia yang berharga RM100,000.

Dan yang paling dahsyat adalah lampu kandil atau chandelier yang terletak di tangga utama mahligai ini, ditempah selama setahun dari Itali, dengan harga RM1 juta.


5 Pulau Paling Misteri Di Dunia

Pulau merupakan salah satu lokasi pelancongan yang menjadi pilihan kebanyakan orang atas beberapa sebab. Antaranya adalah pemandangan yang cantik dan boleh melakukan pelbagai aktiviti air.

Namun, terdapat beberapa pulau di atas muka bumi ini yang mempunyai misteri tersendiri dan masih kekal misteri sehingga kini. Misteri-misteri ini telah membuatkan pulau-pulau ini menjadi semakin menarik untuk dikunjungi.

iluminasi.com ingin berkongsi dengan pembaca antara 5 pulau yang mempunyai misteri paling pelik di dunia.

Ramai masih ingat akan gempa bumi yang sangat dahsyat berlaku di Pakistan pada tahun 2013 yang telah mengorbankan 39 nyawa. Namun, apa yang tidak diketahui orang ramai adalah gempa bumi yang sama ini telah menghasilkan sebuah pulau secara tak sengaja.

Ia tidak berada dalam peta sebelum ini dan para saintis percaya bahawa ia terhasil akibat kuasa yang begitu kuat yang telah "mengumpulkan" tanah pulau ini dan memaksa ia untuk timbul.

Ia mempunyai ukuran 100 meter panjang dan 9 meter tinggi yang menjadi tanda tanya penduduk sekitar.

Namun pendapat itu masih belum dapat disahkan yang kekal menjadi misteri. Dan disebabkan pulau ini belum mempunyai nama, penduduk berdekatan menggelarkanya sebagai Pulau Gempa Bumi.

Terletak di pantai Yaman, ia kelihatan sangat aneh dan seperti bukan di bumi kerana terdapat banyak tumbuhan yang sangat jarang ditemui. Dikatakan satu pertiga daripada tumbuhan di Pulau Socotra tidak dapat ditemui di tempat-tempat lain di dunia.

Dan disebabkan ini, 70% daripada pulau ini dilindungi di bawah undang-undang untuk generasi akan datang. Punca kehidupan tumbuhan yang sangat aneh ini dianggap berlaku akibat keadaan yang gersang dan suhu yang sangat melampau di pulau ini.

Antara pohon-pohon yang sangat jarang ditemui termasuklah pokok Dragons Blood. Kayu pokok ini berwarna merah terang dan daunnya pula tubuh pada bahagian hujung cabangnya.

Orang yang datang ke pulau ini bukan sahaja kerana ingin melihat pohon-pohon pelik tetapi juga koloni kelawar dan gua-gua batu kapur yang sangat menarik untuk diterokai. Ia juga mendapat nama jolokan "Pulau Makhluk Asing".

Pulau ini adalah yang paling menarik sekali dalam senarai ini yang terletak di Argentina. Dinamakan sebagai Pulau Mata Terapung, ia dijumpai oleh penerbit filem iaitu Sergio Neuspiller pada tahun 2016.

Apa yang menarik dan misteri mengenai pulau ini adalah bentuknya yang hampir betul-betul bulan dengan saliran air di satu bahagian.

Ia membuatkan pulau ini kelihatan seolah-olah seperti mata manusia, dan diberikan nama bersempena ini. Ia dikatakan berputar pada paksi sendiri yang mana sangat menakjubkan dan tidak pernah dijumpai di mana-mana tempat.

Sergio yang sangat gembira dengan penemuan ini membuat keputusan untuk menghasilkan filem berkenaan pulau ini bagi memberitahu dunia akan kewujudan pulau mata ini.

Pulau ini dijumpai berdekatan dengan Kanada iaitu di luar pantai Pelabuhan Saint John. Disebabkan pulau ini ditutup kepada orang sejak 1941, ia menimbulkan rasa misteri terhadap dunia yang tertanya-tanya apa kegunaan pulau ini.

Ketika ia masih dibuka kepada orang ramai, ia merupakan stesen kuarantin rasmi bagi pendatang asing yang ingin memasuki Kanada.

Bagi mengelakkan sebarang penyakit berjangkit, seperti cacar masuk ke negara ini, pihak berkuasa Kanada mengarahkan semua imigran untuk tunggal di pulau ini untuk tempoh tertentu sebelum dibenarkan memasuki Kanada.

Jika berlaku kematian di antara pendatang-pendatang asing ini, mayat mereka akan ditanam di pulau ini. Terdapat khabar angin mengatakan adanya kubur besar yang digunakan untuk tujuan penanaman mayat pada satu ketika.

Kebanyakan orang yang mengenali pulau ini adalah disebabkan patung-patung yang terdapat di pulau ini sendiri. Banyak misteri menyelubungi patung-patung ini dan juga apa yang dilakukan oleh orang asli pulau ini, iaitu Rapa Nui, ketika mereka wujud di pulau ini.

Rapa Nui dikatakan satu bangsa darigolongan petani yang mengukir, serta memindahkan patung-patung ini sendiri sekitar tahun 1770. Namun persoalan yang paling besar adalah, apa yang berlaku kepada Rapa Nui?

Penyelidik masa kini beranggapan bahawa mereka telah diculik oleh kumpulan yang menyerang pulau ini dan dijual sebagai hamba, manakala sebilangan yang tinggal mati disebabkan oleh usia tua atau penyakit.

Ia membuatkan pulau tidak berpenghuni dan menjadi misteri sehingga kini.


Bureau 121 : Pasukan Hackers Elit Korea Utara

Di lorong-lorong bercahaya lampu lip-lap di bandar Shenyang, China, anda akan menjumpai restoran, hotel, karaoke dan perniagaan lain yang dimiliki dan dikendalikan oleh kerajaan Korea Utara.

Di sebalik perniagaan-perniagaan ini, anda juga akan menjumpai satu rangkaian ketenteraan Korea Utara, yang dikenali sebagai Biro 121.

Biro 121 adalah agensi perang siber Korea Utara yang terdiri daripada sekumpulan pakar komputer dan penggodam elit Korea Utara. Ia merupakan sebahagian daripada Biro Peninjuan Am Tentera Korea Utara yang dikendalikan oleh tentera mereka sendiri.

Operasi siber dianggap menjadi cara yang menjimatkan kos bagi Korea Utara untuk mengekalkan pilihan ketenteraan dan juga cara untuk mengumpulkan pegawai perisikan. Sasaran utama Biro 121 adalah Korea Selatan, Jepun dan Amerika Syarikat.

Ditubuhkan pada tahun 1998, penggodam Korea Utara ini beroperasi secara rahsia di Shenyang untuk beberapa tahun, yang berpindah dari satu lokasi ke lokasi yang lain bagi menyembunyikan aktiviti dan lokasi mereka.

Kumpulan ini juga dikenali sebagai "Geng DarkSeoul". Kebanyakan daripada 6,000 ahli biro ini diambil daripada Universiti Automasi yang terletak di Pyongyang. Pada awal tahun 2015, BBC melaporkan kira-kira 2,500 pemohon baru yang memohon untuk menyertai pasukan ini.

Mereka yaang diterima masuk wajib menamatkan pengajian selama 5 tahun untuk secara rasminya menjadi sebahagian daripada Biro 121. Namun, disebabkan Korea Utara merupakan sebuah negara terasing dan kurang pelaburan asing, infrastruktur mereka dikatakan tak maju yang mungkin menyebabka operasinya dilakukan di luar negara.

Walaupun penggodam-penggodam ini berada di luar negara, ahli keluarga mereka di Korea Utara menerima manfaat dan keistimewaaan.

Menurut seorang pembelot Korea Utara, Kim Heung-kwang yang juga bekas profesor sains komputer Pyongyang yang melarikan diri dari Korea Utara pada tahun 2004, Biro 121 memulakan operasi besar-besaran mereka di China bermula tahun 2005.

Ramai bekas pelajar Kim sendiri menjadi penggodam untuk biro ini.

"Pada siang hari, mereka bekerja kerap, tetapi selebihnya, mereka bertindak atas perintah dari Pyongyang," katanya.

Ahli pasukan biro ini memasuki China secara berasingan dalam kumpulan yang kecil iaitu 20 orang dalam satu masa. Ketika memasuki China, mereka menggunakan pangkat yang berbeza termasuklah pekerja pejabat, pegawai syarikat perdagangan malah sebagai pegawai diplomatik.

Pada waktu siang, mereka mempunyai pekerjaan biasa seperti orang lain namun pada waktu-waktu lain, mereka bertindak menurut arahan dari Pyeongyang. Lama sebelum Korea Utara mempunyai akses internet sendiri, ia menggunakan server di Shenyang, utara negara Kim Jong-un ini.

Sehingga hari ini, hampir semua trafik internet Korea Utara masih disalurkan melalui China dan operasi Biro 121 di China telah dikecilkan sejak Korea Utara mempunyai akses internet berkelajuan tinggi sendiri.

Setakat ini, penjejakan biro ini sangatlah sukar dan terhad. Ia membuatkan Majlis Keselamatan Bangsa-Bangsa Bersatu sukar untuk menilai sejauh mana kekuatan dan keberkesanan biro ini jika tidak mengetahui sama ada mereka ini melakukakan serangan siber atau tidak.

Para penyelidik memerlukan maklumat atas kertas untuk menyiasat biro ini yang dikatakan tersangat licik menutup jejak mereka.

Aktiviti Biro 121 menjadi perhatian awam pada tahun 2014 selepas Sony Pictures membatalkan tayangan pembukaan filem The Interview kerana komputer mereka telah digodam.

Amerika Syarikat menyalahkan organisasi Korea Utara ini walaupun tiada bukti yang kukuh dan disangkal sendiri oleh Korea Utara.

Satu lagi serangan berlaku setahun selepas itu, yang menyebabkan 3 pembaca berita Korea selatan dan sebuah bank tidak dapat mengakses komputer mereka dan sistem komputer tersebut disita sepenuhnya.

Kebanyakan aktiviti Biro 121 disasarkan kepada Korea Selatan. Sebelum serangan Sony, Korea Utara dikatakan telah menyerang lebih daripada 30,000 komputer di Korea Selatan yang menjejaskan bank dan syarikat penyiaran serta laman sesawang Presiden Korea Selatan, Park Geun-Hye.

Mereka juga dikatakan bertanggungjawab ke atas penyebaran aplikasi permainan yang menjangkiti beribu-ribu telefon pintar Korea Selatan pada tahun 2013.

Serangan ini dikatakan dilakukan oleh Geng DarkSeoul dan syarikat keselamatan komputer, Symantec, menganggarkan hanya dilakukaa oleh 10 hingga 50 ahli dengan kemahiran unik menyusup dan menggodam laman sesawang.

Dakwaan lain terhadap penggodaman oleh Biro 121 termasuklah rompakan Bank Bangladesh pada Februari 2016, godaman perbankan SWIFT di antara tahun 2015 hingga 2016, dan serangan ransomware WannaCry pada Mei 2017.


Ini Kesan Merkuri Dalam Kosmetik Kepada Tubuh Dan Wajah Anda

Adalah sangat menyedihkan apabila masyarakat kita sering mengaitkan kecantikan dengan warna kulit yang cerah. Dengan ini, ia telah memberi satu persepsi kepada dunia yang menyebabkan komuniti terutamanya golongan wanita berlumba-lumba untuk mencerahkan kulit.

Lebih menyedihkan, terdapat pengeluar-pengeluar produk kosmetik yang cuba mengeskploitasikan golongan-golongan naif dan terdesak ini untuk kepentingan sendiri. Antaranya adalah menjual produk pencerah kulit, tanpa mengetahui ia mampu memberikan kesan buruk kepada pengguna, orang di sekeliling serta alam sekitar.

Dan seperti yang anda tahu, antara bahan yang paling berbahaya terkandung dalam produk ini, adalah merkuri. Mungkin ramai yang dah tahu bahawa bahan ini terkandung dalam produk-produk kosmetik, namun tidak menghiraukan kerana tidak benar-benar tahu kesanya kepada kesihatan.

Merkuri adalah bahan yang sangat biasa digunakan dalam pembuatan sabun dan krim pencerah kulit. Ia juga terdapat dalam kosmetik lain, seperti produk pembersihan solekan mata dan maskara.

Bagi produk sabun dan krim pencerah kulit, ia biasanya digunakan di negara-negara tertentu di benua Afrika dan Asia. Malah, produk-produk ini juga digunakan di kalangan penduduk berkulit gelap di Eropah dan Amerika Utara.

Fungsi penggunaan merkuri dalam produk-produk ini adalah kerana garam merkuri bertindak menghalang pembentukan melanin pada kulit yang menyebabkan tona kulit menjadi lebih cerah.

Merkuri dalam produk kosmetik wujud dalam dua bentuk iaitu organik dan tidak organik. Merkuri tak organik, contohnya mercury ammonia, digunakan dalam sabun dan krim pencerah kulit, manakala sebatian merkuri organik, contohnya garam merkuri, pula digunakan sebagai bahan pengawet kosmetik dalam produk pembersih solekan mata dan maskara.

Tak perlu dijelaskan lagi bahawa produk-produk ini lebih banyak digunakan oleh golongan wanita berbanding lelaki. Dilaporkan bahawa wanita-wanita di negara seperti Mali (25%), Nigeria (77%), Senegal (27%), Afrika Selatan (35%) dan Togo (59%) menggunakan produk pencerah kulit setiap hari.

Dalam survey yang dilakukan pada tahun 2004 pula, hampir 40% wanita di China, Malaysia, Filipina dan Korea Selatan dilaporkan menggunakan produk pencerah kulit. Di India pula, 61% daripada pasaran dermatologi terdiri daripada produk pencerah kulit.

Agensi perlindungan pengguna di Kesatuan Eropah dan Amerika Syarikat telah mengenal pasti bahawa produk yang mengandungi merkuri dihasilkan di China, Republik Dominika, Lubnan, Mexico, Pakistan, Filipina, Thailand, dan juga Amerika Syarikat.

Namun, disebabkan tekanan yang diterima oleh pengguna, sesetengah pengilang tidak lagi menggunakan merkuri sebagai bahan pengawet dalam produk-produk ini.

Walau bagaimanapun, kebanyakan bidang kuasa masih membenarkan penjualan produk solekan yang mengandungi sebatian merkuri.

Produk pencerah kulit dihasilkan dalam pelbagai bentuk, termasuk sabun dan krim. Sabun ini sering dijual sebagai "sabun antiseptik" dan produk-produk ini digunakan dengan cara menyapu pada kulit dan dbiarkan kering semalaman.

Wanita biasanya menggunakan sabun untuk membasuh rambut, lengan atau muka mereka atau seluruh badan mereka. Dilaporkan bahawa sesetengah wanita menggunakan produk ini selama 20 tahun.

Sabun pencerah mengandungi kira-kira 1 hingga 3% merkuri iodida manakala krim pula terdiri daripada 1 hingga 10% merkuri ammonium. Setelah diuji, produk sabun yang menunjukkan kandungan merkuri pada kepekatan sehingga 31 mg/kg dan produk krim mempunyai kepekatan merkuri setinggi 33 000 mg/kg.

Jumlah ini adalah tersangat tinggi. Dari segi rupa bentuk pula, produk yang dicemari merkuri yang sangat tinggi berwarna kelabu atau krim.

Jumlah atau konsentrasi merkuri dalam produk mungkin dilabelkan pada pembungkusan atau dalam senarai bahan.

Jika anda ingin mengetahui sama ada produk yang anda gunakan mengandungi bahan ini atau tidak, nama-nama yang perlu dicari termasuklah :

Walau bagaimanapun, syarikat-syarikat yang menjual produk-produk yang mengandungi merkuri biasanya tidak menyenaraikannya sebagai ramuan.

Kesan utama merkuri tidak organik yang terkandung dalam sabun pencerah kulit dan krim adalah menyebabkan kerosakan buah pinggang. Ia juga boleh menyebabkan ruam kulit, perubahan warna kulit dan juga parut.

Lebih teruk bahan ini mampu mengurangkan ketahanan kulit terhadap jangkitan bakteria dan kulat. Jadi, kulit anda mudah dijangkiti kuman dan mula menjadi rosak.

Kesan-kesan lain termasuklah kebimbangan, kemurungan atau psikosis dan neuropati periferal.

Dalam satu kes, laporan menunjukkan seorang wanita Cina berusia 34 tahun yang telah mengalami sindrom nefrotik (kerosakan buah pinggang), keadaan yang diketahui melalui tahap protein yang tinggi dalam air kencing.

Namun, selepas wanita ini berhenti menggunakan krim pencerah kulit, tahap merkuri dalam darahnya kembali normal selepas sebulan dan tahap merkuri dalam air kencingnya pula kembali normal selepas 9 bulan.

Dalam satu kajian berlainan, sebahagian besar sindrom nefrotik yang berlaku di kalangan wanita Afrika adalah disebabkan menggunakan krim pencerah kulit yang mengandung merkuri klorida berammonia untuk tempoh antara satu bulan hingga tiga tahun.

Malah, lebih daripada tiga perempat daripada wanita yang berhenti menggunakan krim ini mengalami pengurangan sementara terhadap masalah buah pinggang.

Merkuri yang terkandung dalam produk-produk ini akhirnya akan dibuang ke dalam air kumbahan. Ia kemudian memasuki alam sekitar, di mana ia bertukar menjadi metil yang akan memasuki rantaian makanan sebagai metil merkuri yang sangat toksik, yang biasanya dijumpai dalam ikan.

Dan jika ikan-ikan tercemar oleh merkuri ini dimakan oleh wanita hamil, bahan kimia ini akan dipindahkan ke dalam janin mereka dan boleh menyebabkan defisit perkembangan otak di kalangan kanak-kanak.

Defisit ini melibatkan kemerosotan pertumbuhan dan perkembangan otak atau sistem saraf pusat. Dengan kata lain, otak yang mengalami gangguan ini akan mempengaruhi emosi, keupayaan pembelajaran, kawalan kendiri dan ingatan.

Keadaan ini akan berterusan ketika kanak-kanak ini membesar. Jika anda ingin memeriksa sama badan anda terdedah kepada merkuri tak organik, ia boleh dilakukan dengan membuat ujian darah dan air kencing.


5 chef selebriti yang telah menghina menu tradisi negara lain

Baru-baru ini, dua orang juri rancangan masakan Masterchef UK telah menerima kecaman hebat akibat kesilapan dalam mengadili makanan yang disediakan oleh seorang peserta yang berasal dari Malaysia sehingga menyebabkan dia disingkirkan. Menurut salah seorang juri, Gregg Wallace, menu tradisi ayam rendang yang dihidangkan Zaleha Kadir Olpin adalah tidak rangup.

Komen juri tersebut telah menimbulkan pelbagai reaksi negatif daripada netizen. Rakyat Malaysia, Singapura dan Indonesia kesemuanya bersatu mempertahankan menu tradisional yang terkenal di rantau ini. Ia juga telah mendapat perhatian Perdana Menteri Malaysia sendiri dan Datuk Anifah Aman iaitu Menteri Luar Negeri.

Api menjadi semakin marak apabila seorang lagi juri, John Torode seolah-olah menyindir perbuatan netizen dari Malaysia melalui akaun Twitternya dan komen itu dibidas pedas oleh chef selebriti no.1 negara, Chef Wan.

Ini bukanlah pertama kali chef dari Barat telah menyebabkan kemarahan orang ramai kerana membuat hinaan terhadap makanan tradisi dari mana-mana negara. Kami kongsikan beberapa lagi kisah chef selebriti yang telah melakukan kesilapan besar dalam menyediakan makanan tradisi dari negara lain sehingga menimbulkan kontroversi:

Pada bulan Disember 2017, chef selebriti Rachael Ray telah menyediakan hidangan bertema yang terdiri daripada daun anggur dengan inti, hummus, pencicah terung, tabbouli dan roti pita. Namun, Rachael Ray telah menggelarkan tema hidangan itu "Malam Israel" dan telah menyebabkan netizen berang dengan dengan 'kebodohannya' yang menganggap makanan Arab dan Palestin itu adalah makanan Israel. (sumber)

Chef yang terkenal kerana sifat garangnya dan suka memaki-hamun di dapur ini pernah muncul dalam satu episod rancangan F-word di mana dia telah menyediakan menu Pad Thai untuk para sami sambil dibantu oleh chef dari restoran Blue Elephant. Chef Ramsay dengan bangga menyatakan itu adalah resipi yang selalu digunakan dan biasa dimasak di rumah. Namun, apabila chef dari Thailand itu merasa masakan Ramsay, dia membuat satu mimik muka secara tidak sengaja yang telah membuatkan penonton ketawa terbahak-bahak.

Setelah itu, beliau 'menyekolahkan' Ramsay dengan mengatakan hidangan itu bukanlah Pad Thai yang dimakan orang Thailand. Ramsay kemudian membela dirinya dan berkata dia merasakan hidangan itu sudah agak bagus. "Bagus untuk awak, tetapi bukan untuk saya," balas chef Thailand itu. Tonton sendiri gelagat mereka:

Selain itu, Gordon juga pernah dikecam hebat oleh netizen kerana menghina makanan tradisi India sebagai 'makanan penjara'.

Seorang lagi chef selebriti dari UK telah menyebabkan kemarahan orang Sepanyol kerana merosakkan hidangan tradisi mereka iaitu paella. Hidangan tradisional masyarakat Sepanyol itu kebiasaannya menggunakan makanan laut seperti udang, kerang-kerangan dan sebagainya namun Jamie Oliver dengan 'kreatif' telah menggantikannya dengan ayam dan sosej chorizo yang dibuat menggunakan daging khinzir.

Rakyat Sepanyol amat mengambil serius dengan resipi asli mereka dan rasa terhina dengan perbuatan Jamie yang seolah-olah telah merosakkan budaya mereka. Sebelum itu, pada tahun 2014 Jamie juga pernah menyebabkan orang Afrika Barat berang dengan resipi nasi Jollof mereka. (sumber)

Pada tahun 2015, Nigella telah menimbulkan kekecohan apabila menyediakan menu salad Caesar yang luar daripada kebiasaan. Chef yang telah mendapat jolokan "Domestic Goddess" itu menyebabkan netizen berang apabila dia telah mengubah resipi salad Caesar secara drastik hingga hilang identiti salad itu sendiri.

Salad Caesar kebiasaannya dibuat dengan daun salad segar, krouton, ayam dan sos salad putih. Namun, versi Nigella terdiri daripada daun salad yang dibakar dengan ikan bilis dan bawang putih. Salad itu kemudian dihidangkan dengan telur mata dan sekeping roti bakar.

Nigella tidak serik membuat resipi versinya tersendiri apabila sekali lagi menyebabkan netizen mengamuk pada tahun 2017. Kali ini, dia telah membangkitkan kemarahan warga Itali kerana mencampurkan krim ke dalam hidangan pasta karbonara yang sepatutnya hanya menggunakan telur mengikut resipi asli. (Sumber 1, 2)

Dalam satu iklan oleh jenama Knorr, chef terkenal ini telah menyediakan satu hidangan terkenal dari Jamaica yang terdiri daripada nasi, ayam dan kacang pis. Chef Marco mengatakan dia selalu juga memasak menu itu dan setiap kali ke Jamaica, warga tempatan akan menghidangkan makanan itu kepadanya. Apa yang membingungkan, tidak ada seorangpun warga Jamaica yang mengenali atau pernah merasa hidangan tersebut yang dimasak tanpa sebarang rempah - hanya masukkan kiub pati ayam Knorr sahaja.

Selepas beberapa hari iklan itu ditayangkan, satu petisyen telah dibuat dan berjaya mengumpulkan sekurang-kurangnya 500 tanda tangan daripada orang ramai dan meminta agar pihak Knorr membuat permohonan maaf secara terbuka berikutan kesilapan itu. Iklan itu telahpun dihentikan tayangan dan dipadamkan serta-merta oleh pihak Knorr. (sumber)


The Resort, Eleuthera : Pusat peranginan hanya untuk pengunjung montel

Dikenali sebagai syurga bagi mereka yang berbadan gebu untuk berseronok tanpa berasa malu tentang masalah berat badan, The Resort dipercayai merupakan destinasi pelancongan pertama dalam dunia yang menerima pengunjung atau pelanggan dikalangan individu obesiti, montok, gemuk, tembam dan berbadan gempal.

Terletak di suatu lokasi yang tersorok di Pulau Eleuthera di tengah-tengah Caribbean, pusat penginapan itu membuka pintunya sejak dua tahun yang lalu. Ia telah menjadi sangat popular di kalangan pelancong yang mengalami berat badan berlebihan dan menginginkan privasi serta ketenangan daripada dihakimi oleh mana-mana makcik bawang.

Keseluruhan kompleks itu dibina dari awal sehingga ke akhir dengan mengambil kira keperluan orang yang obes. Pintu-pintu laluan dibina lebih besar daripada biasa, setiap katil dipasang dua tetulang besi untuk menampung berat badan dan kesemua kerusi lepak dibina selebar satu meter menggunakan kayu yang sangat teguh. Malah, tandas juga direka untuk menampung bentuk fizikal dan berat badan para pelanggan ini.

Pusat peranginan ini dicipta oleh usahawan bernama James King yang mendakwa telah mendapat idea sejak 14 tahun yang lalu. Ketika itu, dia telah menyaksikan satu insiden yang memalukan di mana satu individu yang gemuk telah mematahkan sebuah perabot secara tidak sengaja. Seolah-olah kejadian itu tidak cukup memalukan lagi bagi individu terbabit, dia perlu membayar pula wang ganti rugi sebanyak 150 dolar.

Kejadian yang berlaku di bawah pengurusannya sebagai Pengarah Urusan ketika itu memerlukan dia bertindak mengikut polisi hotel. Disebabkan itulah pelanggan tersebut terpaksa membayar penalti kerana telah merosakkan harta benda milik hotel.

Kemudian King telah memilih untuk membangunkan tempat di mana semua orang boleh datang dan menjalani percutian menyeronokkan tanpa dinilai oleh sesiapa. Para pengunjung tidak perlu takut ditertawakan apabila memakai baju renang atau apabila menghasilkan percikan air yang kuat semasa terjun ke dalam kolam renang. King dan para pekerjanya faham akan sifat kurang keyakinan diri akibat kegemukan dan obesiti, jadi mereka berusaha untuk membuat semua tetamu berasa selesa.

Menurut seorang pengunjung, Amy Flahery yang datang ke situ bersama suaminya, sebelum ini dia sering risau apabila ingin berjemur atau terjun ke dalam kolam. Dia pernah berpengalaman mematahkan sebuah kerusi plastik dan menjadi bahan gurauan orang yang melihat. Namun, dengan kewujudan hotel yang khusus untuk individu sepertinya, dia tidak perlu lagi khuatir akan mematahkan apa-apa perabot atau tidak muat untuk duduk di mana-mana kerusi.

Shawn-Marie Riley, wanita dari Texas dengan berat badan 170kg, juga mempunyai pandangan yang sama seperti Flahery. Menurutnya, pusat penginapan itu mengambil kira ketidakyakinan dan cabaran yang tidak pernah diambil peduli oleh orang lain. Adakah golongan ini akan mempunyai kerusi untuk duduk? Adakah katil boleh menampung berat badan mereka? Adakah mereka akan muat untuk berendam di dalam tab mandi? Kesemua isu ini dititikberatkan dan diserap ke dalam resort.

Sekitar 60% tetamu resort itu datang dari Amerika Syarikat dan selebihnya datang dari negara Eropah seperti United Kingdom dan Sepanyol. Walau bagaimanapun, jika anda bercadang melawat ke pusat penginapan ini, ia hanya menerima kunjungan dalam kumpulan kecil dan tidak menerima pelancong yang datang berseorangan untuk menjaga keselesaan pengunjung lain.

King berkata, industri hospitaliti tidak sepatutnya mengabaikan 40% populasi dunia ini. Kini dia bercadang untuk membuka resort kedua di Pulau Cat yang terletak tidak jauh dari Pulau Eleuthera. Hotel baru ini akan dibuka kepada pasangan dan juga pelancong individu.


7 Ciptaan Jepun Yang Mengubah Dunia

Jepun memang terkenal dengan penciptaan produk-produk yang sangat cool dan hebat, termasuklah Super Mario, Nissan Skyline, Playstation dan banyak lagi. Harus diakui bahawa pemikiran otak orang Jepun agak unik dan ke hadapan lebih daripada populasi dunia yang lain.

Namun, dalam banyak-banyak produk ciptaan Jepun, ciptaan yang manakah menurut anda memberikan pengaruh yang sangat besar kepada dunia dan hidup kita? Kali ini, iluminasi.com ingin berkongsi 7 ciptaan Jepun yang memberikan pengaruh yang tersangat besar kepada dunia.

Mungkin ada di antara generasi zaman sekarang yang tak sempat menggunakan cakera ini, namun DVD merupakan sesuatu yang sangat penting pada satu ketika dahulu. Jika anda ingin menonton filem bersama keluarga di rumah, DVD adalah pilihan utama.

DVD, iaitu "high density CD" berkembang daripada CD yang dikeluarkaan pada tahun 1993. Ia bukanlah ciptaan mana-mana individu tetapi oleh banyak syarikat. DVD dihasilkan dalam 2 format yang bersaing sesama sendiri iaitu MMCD dan SD.

Format MMCD diperkenalkan oleh Sony dan Phillip, manakala SD format pulaa oleh Toshiba, Warner dan Matsushita.

Perkataan karaoke itu sendiri berasal dari Jepun, jadi sudah terang sekali dicipta di Jepun. Kara berasal dari perkataan "karappo" bermakna kosong dan "oke" pula datang dari perkataan "okesutura" atau orkestra.

Mesin karaoke pertama di dunia dicipta oleh seorang pemuzik Jepun iaitu Daisuke Inoue di Kobe, Jepun pada tahun 1971. Walaubagaimanapun, Daisuke tidak mempatenkan mesin ini dan tidak mendapat keuntungan daripadanya.

Namun beliau terus bekerja dalam bidang yang dijana oleh karaoke ini termasuklah menghasilkan dan mempatenkan racun perosak untuk mesin karaoke. Pada tahun 1999, Daisuke dinamakan sebagai "Orang Asia Paling Berpengaruh Abad Ini" oleh Majalah Time.

Pada tahun 2004, Daisuke dijemput ke Universiti Harvard dan dianugerahkan Hadiah Nobel Keamanan Ig kerana mencipta mesin karaoke. Mesin karaoke komersial pertama dikeluarkan oleh sebuah syarikat Jepun iaitu Clarion, disebabkan ia tidak dipatenkan.

Sama seperti DVD, ramai di antara mereka yang lahir bermula tahun 2000 kemungkinan besar tidak mengenali peranti yang diberi nama Walkman ini. Walkman adalah peranti yang digunakan untuk memainkan lagu daripada kaset.

Idea Walkman pertama dihasilkan oleh pengasas bersama Sony iaitu Masaru Ibuka. Peranti ini kemudiannya cipta buat kali pertama oleh jurutera audio Nobutosi Kiraha dan Kozo Osohne pada tahun 1979.

Masaru Ibuka sangat menggemari muzik opera dan kerap mendengarnya ketika kerap berada dalam pesawat. Beliau berasakan pemain mudah alih Sony, TC-D5, yang ketika itu bersaiz seperti komputer riba dan seberat 2.45 kilogram agak tidak praktikal untuk diguna dalam seharian, serta terlalu mahal untuk dijual dengan jayanya.

Bermula dari itu, mereka mula menghasilkan pemain mudah alih yang lebih ringan dan mampu milik.

Dalam proses mengira, kalkulator adalah peranti yang sangat penting, dan ramai di antara pelajar menggunakan kalkulator elektronik dalam subjek matematik. Syarikat Jepun iaitu Casio yang ditubuhkan pada 1946 dan berpangkalan di Shibuya, Jepun telah menghasilkan kalkulator elektronik pertama dunia.

Diberi nama Casio 14-A dan dilancarkan pada tahun 1957, kalkulator ini telah merevolusikan bidang pengiraan dan menggunakan 342 relay elektrik yang mampu menyelesaikan penambahan, penolakan, pendaraban, dan pembahagian sehingga 14 digit.

8 tahun kemudian pada September 1965, Casio mengeluarkan kalkulator elektrik pertama yang mempunyai fungsi memori iaitu Casio 001. Casio mula mengeskport produk ini ke Amerika Syarikat dan Eropah setahun kemudian.

Mi segera, atau pun ramen tersangat popular di negara kita. Malah, makanan ini seolah-olah menjadi seperti makanan ruji bagi sesetengah orang dan mereka yang tinggal di asrama.

Jika mi segera juga adalah makanan kegemaran anda, jadi anda perlu tahu mi segera pertama dihasilkan di Jepun, oleh Momofuku Ando. Momofuku adalah pengasas syarikat makanan Nissin yang ditubuhkan pada 1948 yang berpangkalan di Osaka, Jepun.

Syarikat ini telah mengeluarkan mi segera pertama di dunia iaitu Chikin Ramen (Mi segera ayam) pada tahun 1958. Dan pada tahun 1971 pula, Nissin memperkenalkan Cup Noodles, produk mi segera dalam cawan pertama dunia.

Tak kiralah sama ada anda memiliki telefon yang menggunakan platform Android atau IOS, yang pastinya telefon anda mempunyai kamera dalaman. Agak pelik jika anda memiliki telefon tanpa kamera pada zaman ini.

Namun, jika anda memiliki telefon berkamera pada tahun 1999, anda pula kelihatan pelik. Kerana pada tahun 1999, telefon berkamera pertama dikeluarkan oleh Kyocera Corporation, sebuah syarikat Jepun yang berpangkalan di Kyoto.

Telefon Kyocera VP-210 seberat 155 gram ini dikeluarkan pada Mei 1999 dan mampu mengambil 20 gambar. Sebagai telefon berkamera pertama, Kyocera VP-210 dijual dengan harga RM1,260 pada ketika itu.

Hampir di setiap rumah di Malaysia menggunakan periuk nasi elektrik bagi memasak nasi. Ia sangat memudahkan kerja kita dan menjimatkan masa. Malah, periuk nasi bukan sahaja boleh digunakan untuk memasak nasi tetapi juga makanan lain.

Pada hujung tahun 1940an, Mitsubishi Electric Corporation mencipta periuk nasi pertama di dunia menggunakan periuk yang mempunyai gegelung pemanas di dalamnya. Namun ciptaan ini tidak mesra pengguna kerana memerlukan pengawasan ketika memasak.

Matsushita Electric juga mengeluarkan produk yang serupa dan Sony pula mengeluarkan tiub nasi elektronik namun kedua-duanya juga gagal.

Kemudian, Yoshitada Minami yang mempunyai kaitan dengan Toshiba Electric Corporation telah memperlengkapkan ciptaan ini bagi menghasilkan periuk nasi elektrik praktikal yang pertama.

Ia berhasil memasak nasi tanpa perlu diawasi dengan menggunakan periuk nasi tiga-ruang yang menyediakan penebat haba oleh lapisan udara. Dan pada Disember 1956, Toshiba Corporation mengeluarkan periuk nasi automatik komersial pertama di pasaran.


Fungsi Bulu Ketiak Dan Fakta Menarik Mengenainya

Dari segi penampilan, bulu ketiak langsung tidak memainkan sebarang peranan seperti rambut yang menjadi organ pembentuk identiti kita yang penting. Kedudukannya juga terlindung, sukar dilihat, sentiasa ditutup dengan pakaian kecuali bagi mereka yang gemar bersinglet ke mana-mana.

Bulu ketiak juga tidak perlu dikemaskan. Mungkin tabiat menyikat bulu ketiak ada dilakukan segelintir orang namun tabiat itu akan kelihatan ganjil, sekiranya dilakukan dikhalayak ramai.

Bulu ketiak jika dibiarkan panjang memanjang tanpa dipotong atau dicukur, boleh memanjang tanpa henti dan ini akan membuatkan seseorang individu merasa tidak selesa, mungkin juga terlebih selesa dengan situasi tersebut.

Jadi, persoalannya - mengapa manusia ada bulu ketiak? Apakah fungsi, kegunaan dan matlamat asal bulu ketiak ini?

Setiap bahagian pada tubuh manusia mempunyai masing-masing. Kami sudah huraikan secara ringkas fungsi sebenar kening, kerana kami melihat terlalu ramai kaum wanita (dan juga lelaki) zaman moden yang kerap mencukur atau menipiskan kening. Ada juga yang tiada kening dengan sengaja kerana fesyen.

Jika kening pun memainkan peranan dan fungsi yang cukup besar, apatah lagi bulu ketiak. Fungsi utama bulu ketiak sebenarnya tidak dapat dipastikan dengan jelas jadi kita terpaksa bergantung kepada teori mengapa ketiak mempunyai bulunya sendiri.

Teori pertama mengatakan fungsi sebenar bulu ketiak adalah sebagai pelindung kepada kulit yang paling banyak pergerakan berlaku ke atasnya. Tangan merupakan organ yang paling kerap bergerak dan geseran yang berlaku di antara kulit ketiak dengan kulit tangan kerap terjadi. Atas sebab itulah, ramai di antara individu yang gemar mencukur licin kulit ketiak mereka akan mengalami masalah kulit kering pada bahagian tersebut.

Teori kedua pula berkait dengan teori pertama. Oleh kerana kawasan ketiak merupakan kawasan paling kerap berpeluh, bulu ketiak yang ada bertindak sebagai penyerap peluh yang berfungsi untuk 'melembapkan' kawasan tersebut supaya badan berhenti mengeluarkan peluh dengan amaun lebih. Kelenjar-kelenjar yang ada pada bahagian tersebut yang digelarkan 'lymph node' perlu berada pada suhu yang tertentu dan sekiranya lymph node merasa panas - ini akan mengakibatkan rembesan peluh yang lebih besar.

Teori terakhir pula menambah fungsi lain ke atas teori sedia ada. Bau yang dihasilkan dari ketiak sebenarnya mempunyai fungsi sebagai daya tarikan kepada jantina lain dengan setiap individu didapati lebih berminat dengan mereka yang mempunyai bau yang berlainan dari mereka atau ahli keluarga mereka. Menurut penyelidikan, bulu ketiak mempunyai fungsi sebagai rumah kepada bakteria-bakteria yang dinamakan microbiomes.

Microbiomes adalah bakteria yang akan bertindak balas dengan peluh, menghasilkan bau badan dan setiap individu bau badan yang unik pada kita, mengikut jantina, pemakanan dan kesihatan.

Perlu diperjelaskan di sini, bau badan bukannya terhasil daripada bau peluh. Peluh kita tidak mempunyai bau tetapi apabila peluh bertindak balas dengan bakteria yang ada pada kulit - apa yang terhasil daripada proses itu yang akan menghasilkan bau badan.

Kajian mendapati peluh wanita mengandungi kandungan sulfur yang lebih tinggi berbanding lelaki, dengan 5.0mg sulfur dijumpai dalam peluh wanita. Hanya 0.5mg sulfur ditemui dalam peluh lelaki.

Secara teorinya, peluh wanita sebenarnya berpotensi berbau lebih kuat daripada lelaki namun tubuh lelaki menghasilkan jumlah peluh lebih banyak berbanding wanita. Tubuh lelaki juga didapati mempunyai kebolehan untuk berpeluh lebih berkesan berbanding wanita melalui satu kajian yang dijalankan di Osaka International University di Jepun.

Saintis menyimpulkan bau yang dihasilkan memang mempunyai perbezaan besar di antara kedua-dua jantina - wanita berbau seperti bawang atau anggur, sementara lelaki pula berbau seperti keju busuk.

Bagi umat Islam, wujud panduan yang jelas berkenaan penjagaan bulu ketiak bagi setiap individu, tak kira jantina lelaki atau wanita. Bulu ketiak sebaik-baiknya dicabut apabila sudah tiba waktu kita rasa tidak selesa. Bagi mereka yang lebih selesa mencukur, tidak ada masalah untuk mereka bercukur.

Terdapat banyak hadis yang menyokong penjagaan bulu ketiak dengan baik. Mencukur bulu ketiak diletakkan dalam perbuatan fitrah manusia dalam hadis "Fitrah itu ada lima, iaitu berkhitan, mencukur bulu kemaluan, mencabut bulu ketiak, memotong kuku dan menipiskan misai”. [Riwayat al-Bukhari, no. hadith 5439]

Amat jelas wujud persoalan tentang fungsi sebenar bulu ketiak yang masih lagi gagal dijawab oleh sains, ekoranpanduan hidup yang dianjurkan oleh Islam. Lagipun, pasti ramai tertanya sebab sebenar mengapa Islam mendidik kita mencabut bulu ketiak dan bukan mencukurnya. Ada yang kata nanti ketiak jadi gelaplah dan bermacam lagi tanggapan.

Kami berharap agar ada saintis Malaysia yang melakukan kajian terhadap persoalan ini, kerana ini adalah sesuatu yang melibatkan kita semua. Kalau nak peserta kajian, kami pasti ramai pembaca Iluminasi yang mahu jadi penyumbang ketiak.

Bagaimanapun harus diberitahu, kepercayaan orang-orang tua yang kerap kita sebarkan berbunyi "sekiranya bulu ketiak atau bulu ari-ari tidak dicabut/dicukur lebih 40 hari akan menjadi sarang syaitan," itu adalah sesuatu yang direka-reka berdasarkan kisah palsu dialog di antara Rasulullah saw. dengan Iblis. Tidak ada hadis atau ayat al-Quran yang menyokong kenyataan tersebut.


10 pelajar paling muda menamatkan pengajian di IPT

Semasa kanak-kanak lain baru memasuki atau baru menamatkan alam sekolah menengah, kanak-kanak pintar ini telahpun berada di kolej. Ada juga antara mereka yang telah menghabiskan pengajian ijazah sementara rakan-rakan sebaya yang lain baru belajar menambah dan menolak.

Kami kongsikan 10 tokoh genius yang telah memasuki atau menamatkan pendidikan pengajian tinggi semasa masih berusia setahun jagung:

Michael Kearney yang kini berusia 33 tahun merupakan graduan paling muda dalam sejarah apabila berjaya menamatkan pengajian ijazah sarjana muda dalam bidang antropologi semasa berusia hanya 10 tahun. Beliau telah menjadi tenaga pengajar di kolej sebelum menjangkau usia layak mengambil lesen memandu.

Jeremy Shuler yang kini berusia 12 tahun baru sahaja melanjutkan pengajiannya dalam bidang kejuruteraan di Cornell University. Semasa berusia 2 tahun, beliau sudahpun boleh membaca dalam bahasa Inggeris dan Korea.

Sho Yano telah mendapatkan ijazah sarjana dari Loyola University semasa berumur 12 tahun. Beliau yang hanya mengambil masa 3 tahun untuk menamatkan pengajian itu kemudian telah mendapatkan ijazah kedoktoran pada usia 21 tahun dari University of Chicago.

Alia Sabur mula menjejakkan kaki di Stony Brook University di New York semasa berusia 10 tahun. Ketika menjangkau usia 19 tahun, beliau telahpun mendapat jawatan profesor secara rasmi di Konkuk University, Korea Selatan sekali gus menjadikan beliau profesor termuda dalam sejarah.

Dilahirkan pada tahun 2003, Tanishq Abraham telah mendapatkan tiga ijazah bersekutu semasa berusia 11 tahun lagi. Kini, pada usia 12 tahun, beliau telah memasuki University of California, Davis dengan major dalam kejuruteraan bio.

Anak bijak kepada pelakon Woody Allen dan Mia Farrow ini diterima masuk ke Bard College di Simon's Rock pada usia 11 tahun sebelum melanjutkan pelajaran di Yale Law School ketika berusia 16 tahun. Beliau merupakan salah seorang penerima Biasiswa Rhodes yang sangat berprestij dan pernah menjadi penasihat kepada Hillary Clinton.

Ketika baru berusia 8 tahun, Moshe Kai Cavalin telah mula melanjutkan pelajaran di East Los Angeles College. Dengan rekod keputusan semua A, beliau telah diterima masuk dengan biasiswa penuh ke University of California, Los Angeles dalam bidang matematik. Pada tahun 2015, beliau telah diterima bekerja dengan NASA dan kini sedang menyambung pengajian sarjana dalam bidang sekuriti siber.

Sujari Britt merupakan seorang pemain selo dengan bakat luar biasa dan telah menamatkan pelajaran di Manhattan School of Music pada usia 14 tahun. Sebelum ini Sujari juga pernah dijemput oleh Presiden Obama untuk bermain muzik di Rumah Putih.

Erik Demaine yang lahir pada tahun 1981 memulakan pengajian di Dalhousie University, Canada ketika berusia 12 tahun walaupun tidak mempunyai sebarang pendidikan rasmi sebelumnya. Pada tahun 2001, beliau telah memegang jawatan profesor komputer sains di Massachusetts Institute of Technology . Beliau mempunyai hobi bermain origami kerana menurutnya, terdapat penjelasan matematik di sebalik setiap lipatan geometri.

Gregory Smith memulakan pengajiannya dalam bidang bahasa Perancis, kalkulus dan fizik di Randolph-Macon College ketika baru berusia 10 tahun. Beliau pernah dicalonkan sebagai pemenang Hadiah Nobel sebanyak lima kali atas usahanya dalam memperjuangkan keselamatan dan hak asasi kanak-kanak,


5 Jam Rolex Paling Mahal Dalam Sejarah

Rolex merupakan pembuat jam mewah dari berasal dari Switzerland yang diasaskan oleh Hans Wolsdorf dan Alfred Davis dari London. Ia diberi nama Wilsdorf dan Davis pada mulanya, yang kemudiannya memindahkan operasinya ke Switzerland pada tahun 1919.

Jam Rolex adalah antara jam yang paling eksklusif dan mewah di dunia. Ia bukan lagi digunakan untuk memberitahu waktu tetapi menjadi lambang kemewahan dan kekayaan bagi si pemakai.

Sebagai contoh, jam mewah ini dipakai oleh orang-orang kaya termasuklah usahawan terkenal Malaysia iaitu Dato Aliff Syukri. iluminasi.com ingin berkongsi dengan pembaca 5 jam Rolex paling mahal pernah dijual dalam sejarah.

Ketika ia dijual dalam lelongan pada tahu 2015, ia menandakan kali kedua dalam tempoh 3 tahun jam model ini cuba untuk dijual. Ketika itu, ia terjual dengan harga dengan harga RM1.95 juta, menjadikannya sebagai model Daytona paling mahal pernah dijual.

Melihat kembali pada tahun 1971 di mana jam ini dihasilkan dengan dialnya warna perak dan sub-dial kronograf yang sangat serasi membuatkan ia diberi nama jolokan "Albino".

Hanya 4 utas jam ini dihasilkan dan salah satunya dimiliki oleh lagenda gitar, Eric Clapton. Beliau dilaporkan membeli jam Daytona ini pada hujung tahun 1990an. Dikuasakan oleh Cal. 727 manual, Rolex ini terjual dengan harga RM5.48 juta.

Dengan harga jualan setinggi RM9.27 juta pada tahun 2016, jam Rolex Antimagnetique 1942 Ref. 4413 telah memecahkan rekod jam Rolex paling mahal pernah dijual di majlis lelongan bukan sekali, tetapi dua kali.

Harga RM9.27 juta ini adalah lebih daripada 2 kali ganda harga yang terjual 3 tahun sebelumnya, membuktikan nilainya semaking meningkat.

Hanya 12 unit jam ini sahaja jam ini wujud di atas muka bumi dan juga merupakan jam Rolex yang paling besar pernah dihasilkan dengan diameter 44 milimeter. Ia dihasilkan menggunakan logam dan tidak dibuka penjualannya kepada orang awam.

Disebabkan hubungan baik antara Rolex dengan dunia sukan permotoran bermula sejak tahun 1930an, ia diberikan sebagai hadiah kepada pemandu dan pasukan perlumbaan terkenal terpilih.

Terdapat juga beberapa daripada jam ini dilelong melalui keluarga penerima asal jam ini. Dan kini dianggarkan hanya terdapat 8 model jam ini yang masih wujud.

Apabila seutas jam Rolex vintaj diberikan nama gelaran "The Legend", anda sudah boleh mengagak harganya adalah tersangat mahal. Dan apabila anda tahu hanya terdapat 3 unit sahaja jam ini dihasilkan di dunia ini, ia menambahkan lagi nilainya.

Jam ini terjual awal tahun 2017 dengan harga RM14.36 juta, lebih daripada dua kali ganda anggaran harga jualan pada awalnya.

Ia menggunakan Kaliber 727 yang sama seperti jam Rolex Albino yang dimiliki Eric Clapton dan disempurnakan dengan dial kuning yang kontras dengan sub-dial berwarna hitam, membuatkannya kelihatan sangat menarik perhatian.

Sudah lama jam Rolex terkenal sebagai satu pelaburan yang bijak. Bagi jam model Bao Dai ref 6062 ini, ia adalah satu-satunya jam Rolex yang dilengkapkan dengan dial hitam dan indeks berlian.

Jam ini dihasilkan istimewa pada tahun 1954 selepas diarahkan oleh Maharaja terakhir Vietnam iaitu Bao Dai. Beliau mempunyai cita rasa yang sangat tinggi sepertimana sikapnya yang agresif.

Ia dilelong buat kali terakhir pada tahun 2002, dan jika anda mempunyai duit sebanyak RM908,000 mungkin jam ini akan menjadi milik anda. Dan 15 tahun kemudian, jam kuning keemasan ini dijual dengan harga 20 kali ganda harga sebelumnya iaitu RM19.55 juta. Bayagkan harganya pada 15 tahun akan datang?

Apabila jam ini muncul semula pada tahun 2016 selepas 3 dekad hilang dari radar yang membuatkannya dikatakan hanya menjadi sejarah, ia membuatkan orang ramai tidak percaya.

Dimiliki oleh lagenda filem dari 1972 iaitu Paul Newman, jam ini dihadiahkan oleh isterinya, Joanne Woodward meraikan permulaan karier lumba profesional. Namun, jam ini kemudiannya diberikan kepada teman lelaki anak perempuannya iaitu James Cox pada tahu 1984, kerana James tidak memiliki jam.

James memakai jam ini dengan bangga sekali selama 30 tahun sebelum diketahui oleh pengumpul jam tangan. Pada tahun 2017, jam ini telah memecahkan rekod jam Rolex termahal di dunia yang dipegang oleh jam Rolex Bao Dai selama 6 bulan, terjual dengan harga RM68.5 juta.


Petit Pli : Pakaian Bayi Tahan Lama Yang Akan Membesar Mengikut Usia Bayi

Jika anda seorang ibu kepada tiga orang anak kecil yang jarak usia antara mereka hanya 2 tahun seorang, pasti akan ada permasalahan untuk menyediakan jumlah pakaian dengan jumlah yang begitu banyak. Ini disebabkan faktor tempoh tumbesaran anak-anak itu sangat cepat yang memaksa ibu bapa perlu menyediakan baju mengikut saiz tumbesaran mereka.

Dengan kos sara hidup yang meningkat pada era globalisasi ini, pasti ramai yang berusaha untuk memikirkan bagaimana cara untuk menyediakan kelengkapan anak-anak dengan sempurna dalam masa sama dapat menjimatkan kos. Dengan teknologi pada masa kini, kita dapat melihat suatu kemunculan pakaian unik yang berjenama "Petit Pli" yang mampu untuk membantu menyelesaikan meringankan masalah ini.

Petit Pli adalah salah satu pakaian yang ditunggu oleh kebanyakan ibu bapa kerana mempunyai ciri utama yang bersifat fleksibel serta tahan lama. Pakaian bayi berjenama Petit Pli ini telah direka oleh Ryan Mario Yasin di London pada tahun 2017. Idea membuat baju Petit Pli ini bermula apabila Yasin menjumpai satu pakaian yang cantik dan membeli untuk anak saudaranya yang bernama Viggo yang tinggal di Denmark.

Apabila Yasin tiba di Denmark, Yasin mendapati baju yang dibeli itu sudah tidak muat untuk dipakai oleh Viggo. Yasin yang berpengalaman sebagai Jurutera Aeronautik mula mencari solusi untuk menyelesaikan masalah mengenai saiz baju bayi yang tahan agak lama. Disitu bermulanya perkembangan pakaian bayi yang teknikal paling maju di dunia.

Petit Pli merupakan sepasang pakaian yang memiliki kelebihan sendiri berbanding dengan baju yang lain. Secara umum, semua mengetahui tentang bayi mengalami pertambahan saiz seiring dengan usia mereka.

Semakin meningkat usia, semakin fizikal bayi tersebut turut membesar dari masa ke semasa. Petit Pli dicipta mengikut perkembangan tubuh badan mereka. Pakaian ini disesuaikan untuk si kecil yang berusia seawal 4 bulan. Apa yang mengagumkan ialah baju itu boleh dipakai oleh individu yang sama meskipun mengalami peningkatan usia. Lebih menarik, ia boleh digunakan sehingga umur si kecil mencapai tempoh usia 36 bulan atau 3 tahun.

Ciptaan ini sangat berbaloi jika anda mempunyai  anak-anak dalam lingkungan usia tersebut kerana mereka boleh berkongsi pakaian yang sama. Ia benar-benar memberi penjimatan yang hebat. Berbeza dengan kebanyakan baju biasa yang perlu diganti apabila saiz tubuh badan semakin membesar. Ternyata ciptaan ini sangat berbaloi.

Petit Pli diperbuat daripada fabrik ringan yang tahan lasak dengan menggunakan konsep origami. Disebabkan itu pakaian tersebut akan meregang mengikut ukuran tubuh anak-anak itu. Disebabkan itu pakaian Petit Pli boleh dipakai dalam tempoh yang agak lama.

Lipatan pada kain tersebut juga akan terbuka dan memanjang dengan sendirinya mengikut saiz badan anak tersebut. Kaedah pengembangan pada fabrik diambil berdasarkan pengalaman Yasin sebagai seorang jurutera dalam bidang penerbangan. Fabrik Petit Pli memiliki kelebihan seperti kalis air dan apabila dibasuh ia mengambil masa beberapa minit sahaja untuk kering dengan sendiri.

Pakaian ini bersifat kuat dan dapat melindungi anak anda dalam keadaan cuaca yang panas atau hujan. Selain itu, ia dikategorikan sebagai bahan mesra alam yang boleh dikitar semula.

Pakaian Petit Pli ini didatangkan dalam tiga warna iaitu hitam,merah dan biru. Yasin merancang untuk menambah beberapa warna menarik dan pelbagai lagi jenis rekaan mengikut cita rasa masing-masing. Harga baju Petit Pli masih lagi belum diketahui kerana Yasin masih mencari rakan penaja untuk melanjutkan penghasilan produk berkenaan sebelum menjualnya di pasaran.


6 Perkara Tentang Masyarakat Kita Yang Boleh Dilihat Dalam Mesyuarat PIBG Sekolah

Admin buat pertama kalinya hadir ke mesyuarat PIBG sekolah anak admin tempohari. Sebelum ini admin memang banyak mendengar tentang kurangnya penglibatan masyarakat kita dalam PIBG, sehinggakan banyak rungutan daripada pihak sekolah kedengaran.

Salah seorang adik admin pula mengajar di sekolah jenis kebangsaan memberitahu, pengalamannya menjadi guru di SJK pula tampak jelas berbeza dengan apa yang dia alami di sekolah kebangsaan lama beliau. Ibu bapa di sekolah jenis kebangsaan dilihat lebih pro-aktif dalam berkongsikan pandangan serta lebih berani mempersoalkan pihak sekolah, tentang apa yang mereka rasakan perlu.

Pada mulanya admin anggap semua itu hanyalah pandangan seorang individu semata-mata, jadi bila admin dah ada anak yang bersekolah ni, admin pun bersemangatlah nak pergi mesyuarat PIBG anak admin. Ini 6 perkara yang dapat admin lihat.

Admin dapat menyaksikan sendiri betapa berbezanya masyarakat kita dalam media sosial dan realiti. Dalam media sosial orang kita kecoh kritik sana sini berkenaan urusan pentadbiran sekolah, tetapi dalam mesyuarat PIBG yang admin hadiri - jumlah yang datang amatlah mengecewakan

Dengan jumlah pelajar hampir 800 orang lebih, kedatangan wakil ibu bapa hanyalah pada kadar 60 wakil anak-anak. Tak sampai 10 peratus. Pada mulanya admin ingatkan kat sekolah anak admin saja. Rupanya sekolah lain pun sama. Ramai ibu bapa yang bergebang kuat dalam media sosial tapi bila diberi peluang menyuarakan apa yang dia tak suka terus kepada guru besar dalam realiti; ramai yang melepaskan peluang ini.

Persatuan ibu bapa dan guru bukanlah satu upacara yang sepatutnya dipenuhi dengan ucapan demi ucapan. Kita dapat tentatif mesyuarat akan mula pada jam 8.30 pagi. Majlis hanya bermula jam 9.00 kerana menunggu kedatangan ibu bapa (yang akhirnya tidak hadir) dan sampai jam 10.00 barulah mesyuarat sebenar nak dimulakan.

Ibu bapa yang tak sampai 10 peratus datang tu pun ramai dah menguap. Kita datang untuk bermesyuarat, bukan untuk mendengar celoteh panjang berkenaan kepentingan PIBG pada pengurusan sekolah. Semua individu yang hadir pada hari itu, hadir kerana mereka tahu kepentingan PIBG. Ucapan tentang kesedaran perlunya ibu bapa melibatkan diri perlulah disimpan untuk ibu bapa yang dah terang tak nak melibatkan diri.

Dalam mesyuarat yang admin sertai, Guru Besar terpaksa membuka cerita tentang satu insiden lalu di mana seorang bapa mula mencemuh pihak sekolah, memaki dan mengadu tentang ketidak puasan hati terhadap beberapa langkah yang diambil pihak sekolah. Seperti biasa cemuhan-cemuhan itu hanyalah dalam media sosial, berlaku selepas selesainya mesyuarat PIBG sekolah tersebut.

Apa yang membuatkan Guru Besar sekolah itu terkilan, adalah kerana bapa yang mencemuh itu tidak hadir dalam mesyuarat tetapi mendapat makluman daripada status rakannya yang hadir serta tidak berpuas hati dengan keputusan yang dibuat. Rakannya memuat naik kritikan pedas terhadap pihak sekolah menerusi akaun media sosial yang membuatkan bapa yang tak hadir turut sama membodohkan pengurusan pihak sekolah.

Apabila perkara itu sampai kepada pengetahuan sekolah dan dua bapa itu dijemput untuk berbincang, kedua-duanya tidak dapat menghadirkan diri atas alasan kerja.

Pihak sekolah nampak sukar untuk mendapatkan kerjasama ibu bapa. Apabila ruang untuk memberikan cadangan atau membuka perbincangan diberikan, tidak ramai yang hendak bersuara. Mesyuarat berlangsung lebih banyak dalam satu hala dengan pihak pengurusan sekolah serta wakil PIBG ibu bapa bercakap seperti mereka sedang mengajar. Langsung tidak sama dengan apa yang kita harapkan berlaku dalam Kelas Abad ke 21.

Majoriti Ibu bapa yang hadir, hadir sekadar untuk mengetahui dan mendengar permasalahan yang timbul. Pihak yang betul-betul pro aktif balik-balik individu ibu bapa yang sama. Sekiranya hanya 10 peratus ibu bapa hadir ke mesyuarat PIBG sekolah anak-anak dan hanya dua tiga orang bangun menyuarakan pandangan ketika mesyuarat - sukar sebenarnya sekolah mahu mengenalpasti masalah dan isu yang dirasakan pihak ibu bapa.

Bagi mereka yang hadir ke mesyuarat PIBG, anda pasti menyedari wujud banyak isu yang dihadapi, khasnya berkaitan dengan fasiliti sekolah yang memerlukan perbelanjaan untuk ditambah baik.Setelah meneliti pecahan-pecahan peruntukan PIBG yang ada, jelas bagaimana tahap kesukaran sebuah sekolah khasnya sekolah kebangsaan dan sekolah agama untuk menyediakan kemudahan lebih baik untuk anak-anak belajar.

Walaupun kutipan tahunan mampu mencecah puluhan ribu tetapi wang tersebut sebenarnya masih tidak cukup untuk menampung perbelanjaan PIBG dan sekolah, khasnya dalam menyediakan prasarana yang memerlukan kos tinggi. Sekiranya anda mempunyai kemahiran seperti penyediaan fasiliti, pendawaian atau kerja-kerja pembinaan kecil, semua sekolah memerlukan sumbangan anda sekiranya anak anda berada di situ, dalam membantu mengurangkan kos. Kita tidak boleh lagi lepas tangan dan biarkan sekolah bergantung dengan bantuan kerajaan semata-mata.

Bagi pihak pengurusan sekolah yang berpengalaman, atas usaha 'memujuk' ibu bapa untuk hadir, kerap kali terpaksa diadakan cabutan bertuah sehingga menjadi satu tradisi masyarakat kita pula. Cabutan bertuah pula selalunya diadakan pada penghujung majlis dalam memastikan ibu bapa menunggu sehingga mesyuarat selesai.

Apa yang jelas, kehadiran semasa mesyuarat dapat dilihat menurun selepas selesai proses pendaftaran. Jumlah ibu bapa yang ada semasa mencabut undian pula meriah dengan kehadiran lebih ramai.

Adakah tradisi cabutan bertuah ini sesuatu yang perlu dilihat negatif - seperti satu langkah terpaksa yang diadakan dalam menarik minat ibu bapa yang tidak minat atau satu bentuk penghargaan pada mereka yang dapat bersusah payah hadir? Admin lebih gemar untuk melihat hadiah ini sebagai satu penghargaan dan aktiviti santai.

Bagaimanapun, jauh disudut hati admin, admin masih berharap agar kesedaran ibu bapa terhadap peranan yang mereka mainkan di sekolah, menerusi PIBG perlu lebih dititik beratkan.

Walau apa saja alasan yang anda ada untuk hadir, yang penting hadirlah. Dengarkan sendiri rintangan yang dihadapi pihak sekolah dalam mendidik anak-anak generasi akan datang. Bantulah mana yang kita boleh walaupun hanya dengan kehadiran.

Anak-anak yang melihat ibu bapa sendiri acuh tak acuh tentang mesyuarat di sekolah, setelah dijemput dan dipesan pihak sekolah tentang kepentingan kehadiran, apa pula yang difikirkan oleh mereka?

Nota : Semua gambar yang dipaparkan adalah hiasan semata-mata. Tiada kaitan dengan pendapat penulis di atas. Kredit gambar : SMK Rantau Panjang Klang


Daisuke Inoue : kisah ahli muzik teruk yang mencipta karaoke

Jika pada tahun 90-an dulu karaoke sering dikaitkan dengan kegiatan orang berada yang 'kurang sihat,' kini lambakan pusat karaoke menjadikan aktiviti menyanyi ini sebagai salah satu pengisian masa lapang bersama keluarga dan rakan-rakan.

Mungkin anda pernah mendengar erti sebenar karaoke yang digembar-gemburkan sebagai pekak ton. Namun, ia sebenarnya adalah gabungan perkataan Jepun "kara" yang bermaksud kosong dan "oke" iaitu singkatan kepada "okesutra" ataupun orkestra.

Mesin karaoke pertama dicipta oleh seorang pemuzik bernama Daisuke Inoue pada tahun 1971. Ketika itu, Inoue tinggal di Kobe dan menjadi pemain dram bagi sebuah kumpulan yang akan bermain muzik mengiringi nyanyian pelanggan bar.

Dalam satu temu ramah dengan akhbar The Guardian, beliau memberitahu yang beliau merupakan seorang ahli muzik yang sangat teruk. Jadi, beliau mencipta sebuah mesin untuk memainkan muzik untuknya apabila beliau tidak ingin bermain (atau tidak pandai bermain). Pada mulanya, sebanyak 11 buah mesin telah dibangunkan dan disewakan kepada perniagaan tempatan.

Bermula tahun 80-an, karaoke sudah mula terkenal di seluruh Jepun. Menurut Forbes, bar karaoke Amerika pertama dibuka di Los Angeles pada tahun 1982. Menjelang 2003, Kejohanan Karaoke Dunia pertama mula diadakan dengan penglibatan tujuh negara. Sejak itu, karaoke telah menjadi satu fenomena di seluruh dunia.

Inoue tidak pernah membuat permohonan paten untuk produk mesin karaoke itu. Menurut NPR, Inoue tidak pernah menerima sebarang bayaran atas hasil ciptaannya kerana pada ketika itu, beliau hanya berniat mahu membantu artis tempatan agar mereka boleh menjalankan perniagaan kecil. Seorang lelaki Filipina bernama Roberto del Rosario telah memfailkan paten ke atas Sistem Nyanyi Bersama Karaoke pada tahun 1975.

Akan tetapi, Tuhan Maha Adil. Walaupun tidak kaya, akhirnya Inoue menemui kejayaan pada tahun 1999 apabila Time menamakannya sebagai salah seorang warga Asia yang paling berpengaruh dalam abad itu dan diikuti dengan penerimaan Hadiah Nobel Keamanan Ig pada tahun 2004 atas pencapaian "mengajar manusia cara baru untuk bertoleransi antara satu sama lain."

Dalam ucapan penerimaannya semasa majlis Hadiah Nobel itu, Inoue berkata yang dahulu beliau hanya bercita-cita untuk mengajar orang menyanyi, jadi beliau mencipta karaoke. Beliau tidak menyangka yang ia bakal menjadi sesuatu yang besar dan melakar sejarah. Kini, beliau ingin mengajar seluruh dunia pula untuk menyanyi dalam keadaan yang benar-benar harmoni. Ucapannya itu telah menerima tepukan paling gemuruh daripada para hadirin dalam sejarah Hadiah Nobel Ig.


Daun Bayam Boleh Menggantikan Sel Tisu Jantung Manusia - Kajian WPI

Daun bayam diketahui secara umum mempunyai banyak khasiat dan kebaikan terhadap tubuh manusia. Di antara khasiat dan manfaat daun bayam ialah mempunyai anti oksidan yang tinggi, menjaga tulang dari berlakunya osteoporosis dan dapat menurunkan berat badan (diet).

Sayur bayam sedap jika dimasak secara sup atau goreng. Ia juga salah satu dari sayuran yang dapat menjadi kulit wajah kelihatan semakin cantik dan awet muda. Bahkan, dalam rancangan siri kartun popeye juga memperlihatkan watak itu terus menjadi kuat setelah memakan sayur bayam.

Itu menunjukkan bahawa bertapa pentingnya memakan sayur bayam sehingga ia dijadikan makanan kekuatan untuk menarik minat kanak-kanak terhadap sayuran.

Satu pasukan saintis telah berjaya mengubah daun bayam menjadi salah satu tisu jantung manusia pada awal tahun 2017. Penyelidik dari Institut Politeknik Worcester Massachusetts (WPI) telah berjaya menghasilkan kajian yang menjadi satu penemuan baru dalam bidang kejuruteraan bio perubatan.

Tujuan utama kajian ini dijalankan adalah berdasarkan permintaan tinggi ke atas organ tersebut. Perkara itu menyebabkan langkah lain perlu dilakukan oleh para saintis untuk mengatasi masalah kekurangan yang berlaku.

Walaupun kejuruteraan tisu semakin maju, namun terdapat beberapa faktor kekurangan terhadap beberapa isu. Kajian oleh pihak WPI menyatakan bahawa otot jantung mempunyai struktur yang sangat tebal.

Teknologi sedia ada tidak dapat membina sel tisu yang cukup padat untuk menggantikan jantung manusia yang sudah rosak. Saluran darah pada sel jantung manusia amat rumit untuk dilakukan kerana saluran itu amat penting untuk membawa oksigen.

Menerusi kajian yang telah dijalankan, para penyelidik memberi fokus terhadap struktur vena vaskular daun bayam yang mempunyai mirip seakan struktur jantung manusia. Daun bayam yang hijau dititiskan dengan larutan natrium klorit. Cecair natrium klorit ini bertindak untuk melunturkan warna yang terdapat pada daun bayam.

Perubahan pada struktur daun dapat dilihat dari hari ke hari sehingga warna daun itu menjadi lutsinar atau jernih. Ia mengambil masa sekurang-kurangnya selama seminggu untuk menjadi jernih. Hanya rangka daun dapat dilihat daripada selulosa yang tertinggal pada akhir eksperimen.

Selulosa merupakan satu rangkaian unit glukosa yang ada pada dinding sel tumbuhan. Ia merupakan satu sampel yang terbaik kerana ia sesuai dengan tisu hidup serta mudah diperolehi dari tumbuh-tumbuhan.

Setelah daun ini menjadi jernih, para penyelidik akan menyuntik daun bayam jernih itu dengan cecair yang kelihatan seperti sel darah merah. Tujuan daun bayam itu disuntik adalah untuk membuktikan kemampuan urat-urat bayam mengangkut cecair darah merah.

Ujian yang dilakukan itu menunjukkan keputusan yang positif. Ia merupakan salah satu tisu yang mampu mengalirkan darah kerana ia mirip seperti saluran darah yang terdapat pada jantung manusia.

Para penyelidik membayangkan bahawa bahan ini dapat berfungsi dengan baik sebelum ia digantikan dengan tisu jantung manusia yang rosak pada masa akan datang. Masih banyak lagi kajian yang perlu dilakukan untuk melengkapkan kajian mengenai daun bayam sebagai pengganti sel tisu jantung manusia.


5 Wanita Berjanggut Dengan Persepsi Berbeza Terhadap Kecantikan

Kecantikan bagi wanita didefinasikan sebagai wajah yang bebas daripada masalah kulit, rambut yang cantik dan penampilan yang menawang. Kaum hawa akan berasa gundah gulana jika hanya sebutir jerawat tumbuh di wajah mereka, begitu bimbang mereka akan kecantikan mereka terjejas.

Namun, bagi wanita-wanita ini, definisi cantik itu sangat berbeza. Dengan ketidaksempurnaan yang dialami, mereka masih mampu yakin akan penampilan mereka. iluminasi.com ingin kongsikan 5 wanita berjanggut yang mempunya persepsi berbeza terhadap kecantikan.

Jane Barnell mula menjadi popular disebabkan oleh peranannya sebagai wanita berjanggut dalam filem Freaks pada tahun 1932. Ketika berusia 4 tahun, Jane dijual kepada sarkas oleh ibunya ketika ketiadaan bapanya.

Sarkas tersebut kemudiannya berpindah ke Eropah dan kemudiannya Jane ditinggalkan di rumah anak yatim di Jerman di mana dia diserang penyakit. Walaubagaimanapun bapanya telah berjaya menyelamatkannya ketika berusia 5 tahun.

Jane kembali ke dunia hiburan ketika dewasa dan diiktiragf sebagai wanita yang mempunyai janggut terpanjang ketika itu dengan panjang 33 sentimeter. Jane kemudiannya menjadi jurugambar fotografi dan berkahwin beberapa kali.

Dilahirkan pada tahun 1948, Vivian Wheeler sedikit berbeza daripada wanita-wanita dalam senarai ini kerana dilahirkan sebagai khunsa. Vivian menjalani pembedahan untuk menukar alat kelamitnya supaya berfungsi lebih kepada wanita.

Ibunya sangat menyayanginya namun bapanya hanya mahu menggunakan Vivian bagi mendapatkan wang. Dia mula bekerja seawal usia 5 tahun dalam pertunjukkan dan menghantar wang pulang ke rumah setiap tahun.

Ketika bekerja, beliau dijaga oleh wanita berjanggut yang lebih tua namun di rumah Jane dipaksa untuk bercukur. Jane sangat benci dipaksa bercukur dan mengubah dirinya. Vivian menukar namanya kepada Malinda Maxey ketika membesar dan menjadi seorang yang alim.

Vivian berkahwin sebanyak dua kali dan mempunyai seorang anak lelaki yang diberikan kepada orang lain ketika masih kecil. Kini, Vivian sudah bersara.

Jennifer adalah seorang wanita berjanggut yang luar biasa dan menjadikan "pertunjukan aneh" sebahagian daripada hidupnya dan mengawal pertunjukan ini dalam sarkasnya sendiri.

Jennifer yang tidak selesa dengan idea mencukur wajahnya telah meninggalkan masyarakat dan menghabiskan hidupnya bersendirian sebagai wanita berjanggut, mencari semula definisi kecantikan bagi seorang wanita.

Jennifer merupakan pemilik Sarkas Amok yang terletak di New York City. Dia juga merupakan seorang yang berbakat sebagai penulis, pengarang drama, pelakon dan aktivis.

Walaupun Kore Bobisuthi menjalani hidup seolah-olah seperti ibu-ibu biasa, namun dia tak dapat lari daripada realiti mempunyai janggut. Janggut yang dimiliki Kore sangat lebat dan beliau mempamerkan janggut ini dalam pertandingan bersaing dengan lelaki.

Janggut Kore sangat sempurna seperti seorang lelaki kerana dia menghidap penyakit yang dikenali sebagai sindrom ovarium polikistik atau PCOS.

Walaupun Kore bangga dengan janggutnya, namun dia sering dibuli secara berterusan oleh orang awam hanya kerana menjalani hidup seperti orang biasa dan enggan mencukur janggut.

Bagi Kore, pasangan dan anaknya, janggutnya bukanlah satu masalah, tetapi masyarakat yang bermasalah.

Harnaam Kaur adalah seorang wanita berjanggut yang juga merupakan seorang instafamous. Seperti Korea, janggut Harnaam tumbuh kesan daripada PCOS. Namun begitu, dia kini menjadi selebriti dan model instagram yang popular.

Anda pasti tak dapat mengalihkan pandangan daripada Harnaam yang bersolek dengan sangat cantik, memakai serban dan berpakaian menarik, dan dalam masa yang sama berjanggut.

Daripada menyembunyikan dirinya, Harnaam memilih untuk menunjukkan dirinya yang sebenar. Dia merupakan satu contoh positif dan variasi kecantikan di dunia yang sering diharapkan oleh mana-mana wanita.

Harnaam berjaya menepis bulian rakan sebaya dan membesar menjadi orang dewasa yang bangga dengan diri sendiri walaupun mempunyai rupa yang sedikit berbeza daripada wanita lain.


10 barang paling mahal pernah dijual di eBay

Sejak Pierre Omidyar mencipta eBay sekitar lebih 20 tahun yang lalu iaitu pada tahun 1995, telah terlalu banyak barang yang dijual dan dilelong melalui laman itu. Terdapat juga barangan pelik, barangan yang tak masuk akal sehinggalah kepada benda bernyawa, semuanya ada di eBay.

Walaupun pada awal penubuhannya ramai pengguna telah menjadi mangsa penipuan dan scam, tahun demi tahun ia bertukar menjadi satu platform yang dipercayai untuk sesiapa sahaja mendapatkan atau menjual produk sejak peraturan perlindungan pelanggan diperkenalkan.

Sejarah eBay juga telah melakarkan beberapa transaksi jualan paling mahal yang direkodkan. Kami kongsikan 10 item paling mahal yang pernah dijual dan dibeli di eBay seluruh dunia:

Pada tahun 2006, seorang jutawan dari Rusia iaitu Roman Abramovich telah membeli sebuah kapal layar yang direka oleh arkitek terkenal Frank Mulder. Kapal berukuran hampir 125 meter itu mempunyai 10 tingkat suite VIP, 8 bilik tetamu, teater filem dan juga sebuah helipad. Lelongan itu berakhir pada jumlah RM325 juta namun itu hanyalah bayaran deposit sebanyak 50% yang diperlukan oleh firma pembrokeran 4Yacht dari Fort Lauderdale.

Ketika ramai orang masih ragu-ragu untuk menggunakan eBay, sebuah syarikat sewaan kapal terbang yang berpangkalan di Texas telah melelongkan sebuah jet Gulfstream II pada tahun 2001 kepada sebuah syarikat dari Afrika. Ketika itu, eBay baru saja memperkenalkan kategori penerbangan di laman itu. Jet mewah yang boleh memuatkan 12 penumpang itu telah terjual pada harga RM19 juta.

Warren Buffet yang mendapat jolokan "The Wizard of Omaha" ini merupakan salah seorang manusia terkaya di dunia. Jadi, setiap saat bersama Warren Buffet adalah sangat berharga. Saban tahun, eBay telah melelongkan waktu untuk meluangkan masa makan tengah hari tertutup bersama ikon terkenal ini di restoran Smith & Wollensky di New York. Setiap sen yang diperolehi telah disalurkan kepada Yayasan Glide iaitu sebuah badan kebajikan yang terletak di San Francisco. Pembida yang memenangi lelongan itu dibenarkan membawa bersama 7 orang rakan.

Pada tahun 2010, seorang pembida yang tidak mahu dikenali telah berjaya menang lelongan itu pada harga RM10 juta. Namun, bidaan paling mahal adalah pada tahun 2012 dengan jumlah yang unik iaitu USD3,456,789 (RM13.3 juta).

Kemunculan pertama watak Superman dalam komik hanyalah bernilai 10 sen pada tahun 1938. Namun, pada tahun 2014, komik berusia 76 tahun itu telah berjaya dijual kepada Metropolis Comics & Collectibles pada harga USD3.2 juta (RM12.3 juta). Pemilik asalnya, Darren Adams telah menyimpan komik tersebut dalam keadaan yang sangat sempurna dan merupakan satu daripada 50 keluaran asal yang masih belum dipulihkan.

Semasa dilelongkan pada tahun 2012, perkampungan Tuscan kecil yang terletak di timur Florence ini telah lama ditinggalkan selama hampir 50 tahun. 25 buah bangunan dan 20 ekar tanah yang berada di situ dibangunkan atas lokasi yang berada pada ketinggian 731 meter. Walaupun Pratariccia bukan satu-satunya pekan atau bandar yang dijual di eBay, ia merupakan yang paling mahal iaitu pada harga USD3.1 juta (RM12 juta)

Ketika Albert Einstein mula menghasilkan formula E=MC², Teori Kerelatifannya itu merupakan sesuatu yang tidak diduga dalam bidang sains. Satu surat catatan tangan oleh Einstein yang menulis tentang pandangannya mengenai agama dan konsep ketuhanan telah dilelongkan di eBay dan berjaya mencatat harga bidaan sehingga $3 juta (RM11.6 juta). Surat yang bertarikh 3 Januari 1954 itu didatangkan bersama sampul surat yang asal berserta setem dan cop pengeposan dari rumah Einstein di New Jersey.

Selepas berakhirnya Perang Dingin, Amerika mempunyai lebihan tapak pelancar peluru berpandu jarak jauh Atlas-F yang sudah tidak digunakan lagi. Salah satunya terletak di Gunung Adirondack, New York yang telah ditukarkan menjadi sebuah rumah mewah oleh pemaju Gregory Gibbons dan Bruce Francisco. Mereka telah menjual rumah unik yang mempunyai dua bahagian paras iaitu di permukaan dan juga bawah tanah kepada satu pasangan yang tidak ingin dikenali pada harga 2.1 juta dolar (RM8.1 juta)

Pada tahun 2000, salah satu kad besbol paling terkenal telah dijual di eBay pada harga USD1.27 juta (RM4.9 juta) termasuk 15% fi penjual. Kad yang dikeluarkan pada tahun 1909 itu mula popular satu dekad sebelum dilelongkan kerana disertakan bersama pek asal rokok American Tobacco Company dan keengganan Honus Wagner menggunakan imejnya untuk mempromosikan tabiat merokok. Selain itu, hanya ada 57 kad Honus Wagner yang wujud dalam dunia.

Hanya ada 399 buah Ferrari Enzo yang dihasilkan dalam dunia. Apabila kereta sport yang mewah dan unik itu dimuat naik untuk lelongan pada tahun 2004, seorang pembida dari Switzerland telah berjaya membelinya pada harga 540,000 Swiss Francs (RM2.2 juta) sehingga memecahkan rekod jualan paling tinggi di laman eBay seluruh Eropah.

Kerjaya besbol "Shoeless" Joe Jackson selama 13 tahun dibantutkan apabila dia diharamkan menyertai perlawanan Siri Dunia pada tahun 1919. Antara kayu besbol yang pernah digunakannya adalah kayu hickory seberat 1.36kg yang diberi gelaran "Black Betsy". Pada tahun 2001 kayu besbol ini dilelong di eBay dan dijual kepada seorang pengumpul barang sukan berharga iaitu Rob Mitchell dengan harga USD577,000 (RM2.2 juta)


Meteorit Hoba : Meteorit Paling Besar Pernah Mendarat Di Bumi

Mungkin tak ramai yang menyedari situasi ini tetapi setiap hari, beratus-ratus batu daripada angkasa lepas termasuklah ketulan asteroid, besi dan nikel jatuh ke bumi daripada angkasa lepas.

Namun ketika ia sedang mendarat, batu-batu ini pecah dan hancur menyebabkan kita tak sempat untuk melihatnya. Namun, terdapat pengecualian perkara ini, dan meteorit Hoba adalah pengecualian yang terbesar pernah berlaku.

Terletak di sebuah ladang di utara tengah Namibia, Afrika Selatan, meteorit Hoba adalah meteorit yang paling besar di atas muka bumi. Ia dijumpai oleh seorang petani, Jacobus Hermanus Brits pada tahun 1920 dan tidak tahu bila meteorit ini mendarat di bumi.

Beliau menjumpai meteorit ini dengan tak sengaja ketika bekerja di ladang Hoba yang memberikan nama kepada meteorit ini. Ketika terjumpa batu angkasa ini, Jacobs tidak berasa apa-apa yang pelik kerana hanya dapat melihat bahagian atasnya sahaja.

Namun beliau menyedari tanah disekeliling meteorit ini menjadi seperti kapur, manakala meteorit ini berwarna hitam. Disebabkan tidak tahu apa yang dijumpainya, Jacobs menghubungi pihak berkuasa dan mereka mengesahkan bahawa objek yang sangat besar itu merupakan sebuah meteorit.

Apa yang mengejutkan para saintis adalah bagaimana batu sebesar itu dengan berat 54,431 kilogram dan berukuran 3 x 3 x 1 meter itu tidak meninggalkan kesan kawah ketika mendarat di bumi, yang mana sepatutnya berlaku.

Malah ia seolah-olah tidak meninggalkan sebarang kesan. Terdapat pendapat bahawa kelajuan meteorit ini berkurangan secara berkala ketika memasuki atmosfera bumi dan mengalami pecutan sifar.

Persoalan lain timbul seperti bagaimana bentuknya masih kekal apabila memasuki atmosfera bumi. Namun ia dijelaskan oleh beberapa ciri yang ada pada meteorit ini termasuklah terdiri daripada 84% besi, menjadikannya sebagai satu-satunya besi yang tidak dihasilkan oleh manusia.

Kajian lanjut oleh sekumpulan saintis mengesahkan komposisi meteorit Hobat bukanlah sekadar besi, tetapi juga terdiri daripada nikel sebanyak 16%. Apa yang lebih menakjubkan dan jarang berlaku mengenai meteori ini adalah hanya 5% daripada ketulan meteorit yang sampai ke bumi mempunyai ciri-ciri yang sama.

Disebabkan saintis dapat mengesan isotop radioaktif nikel pada meteorit ini, mereka mampu menentukan umurnya yang dianggarkan di antara 190 hingga 410 tahun juta tahun. Dan mereka juga percaya meteorit ini mendarat di bumi 80,000 tahun lalu.

Lokasi meteorit Hoba ini menjadi tarikan pelancong yang popular sejak diteui. Namun pihak berkuasa terpaksa mengambil langkah berjaga-jaga bagi memeliharan batu besar ini daripada rosak.